PENGAMPUNAN ANWAR SAH DAN TERATUR

1. Dalam sehari dua ini, timbul isu berkenaan keteraturan pengampunan yang telah diperolehi Dato’ Seri Anwar Ibrahim pada 16.5.2018 lepas.
2. Hujah utama yang dikemukakan untuk mencabar pengampunan tersebut adalah bahawa keanggotaan Lembaga Pengampunan pada tarikh 16.5.2018 adalah bercanggah dengan Perkara 42(5) dan (11) Perlembagaan Persekutuan, kerana:
a) Tiada Peguam Negara yang menghadiri mesyuarat Lembaga Pengampunan tersebut, lantas menyalahi Perkara 42(5); dan
b) Tiada Menteri Wilayah Persekutuan yang menghadiri mesyuarat Lembaga Pengampunan tersebut, bertentangan dengan Perkara 42(11).
3. Kedua-dua figura yang disebutkan di atas ini tidak menghadiri mesyuarat Lembaga Pengampunan tersebut kerana:
a) Bekas Peguam Negara, Tan Sri Apandi Ali telahpun bercuti pada ketika itu; dan
b) Setakat 16.5.2018, Jemaah Menteri Persekutuan masih belum dilantik. Perkara 42(5) – Kehadiran Peguam Negara
4. Perkara 42(5) memperuntukkan bahawa Peguam Negara hendaklah menjadi anggota Lembaga Pengampunan.
5. Walaubagaimanapun, bahagian kedua dalam Perkara 42(5) memperuntukkan bahawa “Peguam Negara boleh dari semasa ke semasa melalui surat cara secara bertulis mewakilkan fungsinya sebagai anggota Lembaga itu kepada mana-mana orang lain”.
6. Dalam konteks mesyuarat Lembaga Pengampunan yang berlangsung pada 16.5.2018, Peguam Negara telah diwakili oleh Peguamcara Negara ketika itu, Engku Nor Faizah Engku Atek yang menghadiri mesyuarat tersebut mewakili dan menjalankan fungsi Peguam Negara sebagai anggota Lembaga itu, selaras dengan Perkara 42(5).
7. Rujukan juga dibuat kepada seksyen 114(e) Akta Keterangan 1950, yang mana hendaklah dianggap bahawa “… tindakan rasmi telah dilaksanakan mengikut aturan”.
8. Seksyen 114(e) Akta Keterangan 1950 ini menganggap bahawa satu-satu fakta tersebut adalah wujud melainkan dibuktikan sebaliknya, dan beban pembuktian diletakkan kepada mereka yang ingin mempertikaikan fakta keteraturan tindakan rasmi yang telah dilakukan.
9. Dalam konteks kehadiran kehadiran Engku Nor Faizah Engku Atek dalam mesyuarat Lembaga Pengampunan mewakili dan menjalankan fungsi Peguam Negara sebagai anggota Lembaga itu, seksyen 114(e) Akta Keterangan 1950 ini menganggap bahawa kehadiran Peguamcara Negara tersebut adalah satu tindakan rasmi, dan tindakan rasmi tersebut adalah teratur, selaras dengan Perkara 42(5).
10. Sekiranya ada pihak-pihak yang mempertikaikan keteraturan tindakan rasmi Peguamcara Negara tersebut, maka beban pembuktian diletakkan kepada mereka untuk membuktikan bahawa kehadiran beliau tersebut adalah tidak teratur. Perkara 42(11) – Keanggotaan Menteri bertanggungjawab terhadap Wilayah-wilayah Persekutuan
11. Perkara 42(5) juga menghendaki “Ketua Menteri Negeri” berkenaan menganggotai Lembaga Pengampunan tersebut.
12. Dalam konteks Wilayah Persekutuan Kuala Lumpur, “Ketua Menteri Negeri itu” hendaklah ditafsirkan sebagai sebutan mengenai Menteri yang bertanggungjawab bagi Wilayah-Wilayah Persekutuan Kuala Lumpur, Labuan dan Putrajaya.
13. Adalah menjadi fakta matan bahawa setakat 16.5.2018, Jemaah Menteri Persekutuan masih belum dibentuk. Justeru, seorang Menteri yang disebut sebagai Menteri Wilayah Persekutuan juga tiada semasa itu.
14. Namun, hal ini tidak langsung mencacatkan tubuh Lembaga Pengampunan pada Tarikh 16.5.2018 tersebut.
15. Rujukan perlu dibuat kepada seksyen 2(1)(a) Akta Fungsi-fungsi Menteri 1969, yang memperuntukkan bahawa “Yang di-Pertuan Agong boleh melalui perintah dalam Warta memberitahu bahawa seseorang Menteri telah diberi apa-apa fungsi atau telah dipertanggungkan dengan apa-apa tanggungjawab mengenai sesuatu jabatan atau perkara yang tertentu …”
16. Kemudian, rujukan silang dibuat kepada Warta Kerajaan Persekutuan PU(A) 125 bertarikh 22.5.2018, iaitu Perintah Menteri-menteri Kerajaan Persekutuan 2018 yang memperuntukkan seperti berikut: Nama dan permulaan kuat kuasa 1. … (2) Perintah ini disifatkan telah mula berkuat kuasa pada 10 Mei 2018. Fungsi-fungsi Menteri 2. Diberitahu bahawa Perdana Menteri, Tun Dr. Mahathir bin Mohamad, adalah dipertanggungkan dengan tanggungjawab mengenai semua jabatan Kerajaan Persekutuan dan perkara yang baginya jabatan itu bertanggungjawab sehingga pelantikan Menteri lain dalam Jemaah Menteri.
17. Walaupun pada tarikh 16.5.2018 tersebut belum ada seorang Menteri Wilayah Persekutuan, namun berdasarkan seksyen 2(1)(a) Akta Fungsi-fungsi Menteri 1969 dan dibaca bersama PU(A) 125 bertarikh 22.5.2018, Yang di-Pertuan Agong telah memasyurkan bahawa Perdana Menteri ketika itu, Tun Dr. Mahathir adalah Menteri yang bertanggungjawab terhadap semua jabatan Kerajaan Persekutuan, termasuklah jabatan yang berkenaan dengan Wilayah Persekutuan Kuala Lumpur.
18. Oleh yang demikian Tun Dr. Mahathir adalah merupakan “Menteri yang bertanggungjawab bagi Wilayah-Wilayah Persekutuan Kuala Lumpur …” bagi maksud Perkara 42(11).
19. Media melaporkan bahawa Tun Dr. Mahathir telah menghadiri mesyuarat Lembaga Pengampunan pada Tarikh 16.5.2018 tersebut. Justeru, kehadiran Tun Dr. Mahathir dalam mesyuarat tersebut adalah dalam kapasiti beliau sebagai “Menteri yang bertanggungjawab bagi Wilayah-Wilayah Persekutuan Kuala Lumpur …”.
Kesimpulan
20. Berdasarkan hujahan di atas, keanggotaan Lembaga Pengampunan pada tarikh 16.5.2018 tersebut adalah sah dan teratur. Hal ini kerana: a) Peguamcara Negara telah hadir mesyuarat Lembaga Pengampunan tersebut, mewakili dan menjalankan fungsi Peguam Negara sebagai anggota Lembaga itu selaras dengan Perkara 42(5); dan b) Tun Dr. Mahathir telah menganggotai mesyuarat Lembaga Pengampunan tersebut dalam kapasiti beliau sebagai “Menteri yang bertanggungjawab bagi Wilayah-Wilayah Persekutuan Kuala Lumpur …”, selaras dengan Perkara 42(11).
21. Oleh kerana keanggotaan Lembaga Pengampunan adalah teratur, maka Lembaga tersebut boleh dan telahpun memberikan nasihat yang wajar kepada Yang di-Pertuan Agong dan Baginda bolehlah bertindak selaras dengan nasihat yang diberikan oleh Lembaga ini.
Mohd Ruzaini Bin Zulkifli
Peguam di Tetuan Hafiz Ruzaini & Co.

0

0

votes
Article Rating
Kongsikan artikel ini


KERAJAAN PIMPINAN MUHYIDDIN KEKAL LEMAH, TAK STABIL

Walaupun Rang Undang-Undang Perbekalan 2020 atau belanjawan tambahan berjaya diluluskan dalam undian belah bahagi di Parlimen petang tadi, tetapi realitinya kerajaan PN pimpinan Muhyiddin Yassin kekal lemah, tidak stabil serta tidak diyakini.
Dalam undian yang diadakan, 111 menyokong, 106 menolak manakala 5 Ahli Parlimen tidak hadir.
Mereka yang tidak hadir ialah dua daripada PN iaitu Maximus Ongkili (PBS – Kota Marudu) serta Tengku Razaleigh Hamzah (UMNO – Gua Musang) dan tiga daripada blok pembangkang iaitu Wilfred Madius Tangau (Upko – Tuaran), Shafie Apdal (Warisan – Semporna) dan Christina Liew (PH – Tawau).
Dalam undian memilih Speaker Parlimen sebelum ini, Azhar Azizan Harun disokong oleh 111 undi, sementara yang menolaknya ialah 109.
Maximus Ongkili yang dirawat di hospital juga tidak hadir ketika undian memilih Speaker dan Rashid Hasnon (Batu Pahat) tidak mengundi kerana mempengerusikan mesyuarat.
Tetapi, dalam undian belanjawan tambahan ini, oleh kerana Azhar yang mempengerusikan mesyuarat dan Timbalan Speaker boleh mengundi, malangnya undi yang diperolehi blok kerajaan kekal 111.
Kalau dicampur dengan Tengku Razaleigh yang dulu hadir tetapi kali ini tidak hadir, undi yang memihak kepada kerajaan menjadi 112.
Di blok pembangkang, tiga Ahli Parlimen daripada Sabah tidak dapat hadir ke Parlimen hari ini kerana ada kes saman yang difailkan oleh Musa Aman di mahkamah negeri itu.
Ketiga-tiga mereka adalah pemimpin utama kerajaan negeri Sabah di bawah Warisan di mana Shafie adalh Ketua Menteri, manakala Wilfred Madius Tangau dan Christina Liew adalah Timbalan Ketua Menteri.
Selain itu, ketiga-tiga mereka juga sedang sibuk dalam persiapan menghadapi PRN Sabah 26 September depan.
Jika ketiga-tiga mereka hadir, undi blok pembangkang akan menjadi 109 berbanding penyokong kerajaan adalah 111.
Maknanya, meskipun sepatutnya PN bolen mendapat 112 undi, termasuk undi Timbalan Speaker, tetapi kekal 111 kerana ketidakhadiran Tengku Razaleigh.
Itupun, sebelum pengundian petang tadi, Speaker telah menangguhkan mesyuarat selama 10 minit terlebih dahulu, dipercayai untuk memastikan jumlah Ahli Parlimen kerajaan yang berada di dalam dewan benar-benar mencukupi untuk menang undian.
Penangguhan seperti itu adalah suatu keadaan yang cukup memalukan, seolah-olah ada talian hayat untuk memastikan kemenangan.
Apakah tanda semua itu?
Tidak lain ia menandakan kerajaan PN pimpinan Muhyiddin sekarang benar-benar lemah dan tidak stabil.
Selepas ini banyak lagi rang undang-undang perlu diluluskan di Parlimen melalui undian, termasuk Belanjawan 2021 pada sesi akan datang.
Mampukan Muhyiddin menanganinya?
Apakah nanti, Speaker perlu menangguhkan mesyuarat juga setiap kali sebelum undian dijalankan?
(Shahbudindotcom 17/08/2020)

0

0

votes
Article Rating
Kongsikan artikel ini


MANA SATU YANG BETUL?

PAS yakin gandingan parti itu dengan UMNO dan Bersatu dalam Muafakat Nasional (MN) akan mewujudkan suatu gagasan besar “Melayu Raya”.
Bukan itu sahaja, malah kata Setiausaha Agungnya, Takiyuddin Hassan, langkah itu dapat memperkasa struktur masyarakat Malaysia.
Justeru tambah beliau, Pas menyokong penuh keputusan Bersatu untuk menyertai MN.
Namun demikian, Setiausaha Agung BN, Annuar Musa berkata, MN bukan sebuah gabungan politik yang berpaksikan Melayu.
Ini kerana, katanya, MN sedang berusaha membawa masuk parti pelbagai kaum ke dalam gabungan yang kini disertai UMNO, PAS dan Bersatu itu.
Seterusnya jelas Annuar lagi, prinsip pelbagai kaum sangat mustahak untuk MN.
Jadi, mana satu yang betul?
MN sebuah gabungan “Melayu Raya” atau pelbagai kaum seperti BN sebelum ini?
Janganlah bagi pengundi pening kepala!!
(Shahbudindotcom 17/08/2020)

0

0

votes
Article Rating
Kongsikan artikel ini


AZMIN: TUNJUK WAJAHMU YANG SEBENAR

Menurut Zuraida, kumpulan Azmin akan menyertai PPBM secara sah pada 22 Ogos ini.
Baru sekarang Azmin berani menunjukkan wajahnya yang sebenar
Itu bermakna PPBM akan ada dua Menteri Kanan.
Di zaman PH, kumpulan Azmin yang tidak sehaluan dengan partinya dapat 4 jawatan Menteri. Manakala yang pro Anwar cuma dapat 3 jawatan Menteri.
Di zaman PN, Azmin semakin untung kerana dilantik Menteri Kanan walaupun tidak berparti.
Azmin nampaknya sentiasa untung bila wajahnya tidak jelas.
Tetapi apabila menyertai PPBM barulah wajah Azmin nampak jelas. Cuma jika wajah sudah jelas, bolehkah Azmin menang lagi di Gombak.
Setelah menyertai PPBM, bukan mudah bagi Azmin dan kumpulannya meraih sokongan solid orang Cina seperti di PRU ke 13 dan 14.
Bila masuk PPBM, bermakna Azmin akan masuk MN. Ikutlah peribahasa, “masuk kandang kambing mengembik, masuk kandang kerbau menguak.
Jangan nak mengaum pula macam harimau.
Rakyat nampak wajah sebenar Azmin. Ketua Polis Negara sahaja yang kata wajah Azmin masih kabur.
Dr. Puad Zarkashi
Ahli MT UMNO
18 Ogos 2020.

0

0

votes
Article Rating
Kongsikan artikel ini


BUNG MOKTAR PILIH BUNG MOKTAR KETUA MENTERI SABAH?

BN menyerahkan kepada Pengerusi UMNO Sabah, Bung Moktar Radin untuk menentukan calon Ketua Menteri sekiranya gabungan itu menang dalam Pilihan Raya Negeri (PRN) Sabah pada 26 September depan.
Pengerusi BN, Ahmad Zahid Hamidi berkata, Bung Moktar yang juga Pengerusi BN Sabah diberi kuasa autonomi untuk membuat keputusan berhubung perkara itu.
“Memilih seorang Ketua Menteri dalam kalangan Adun apabila mendapat kemenangan dengan majoriti mencukupi bagi pembentukan kerajaan negeri Sabah yang baru adalah tugas Bung Moktar.
“Lepas PRN kalau dapat majoriti mudah perundingan akan dijalankan dengan semua Adun yang ada,” ujar beliau.
Semalam, Suruhanjaya Pilihan Raya (SPR) menetapkan 26 September sebagai tarikh PRN Sabah.
Hal itu diumumkan Timbalan Pengerusi SPR, Dr Azmi Sharom di Kota Kinabalu, Sabah selepas mengadakan pertemuan dengan pegawai pengurus pilihan raya di sebuah hotel di bandar raya berkenaan.
Untuk tarikh penamaan calon ia ditetapkan pada 12 September, manakala pengundian awal diadakan pada 22 September.
Berdasarkan tarikh yang diumumkan itu, tempoh untuk berkempan bagi semua calon yang bertanding ialah selama 14 hari.
Dalam pada itu, Bung Moktar berkata pihaknya akan menggunakan logo BN dalam PRN Sabah yang diadakan nanti.
Menjawab pertanyaan wartawan tentang calon yang akan mewakili BN, Bung Moktar berkata ia akan dimuktamadkan tidak lama lagi.
“Ia dalam proses, kita sedang memperhalusi dan akan dimuktamadkan tidak lama lagi,” katanya.
Dua minggu lalu, Bung Moktar yang juga Ahli Parlimen Kinabatangan berkata, beliau akan turut bertanding di peringkat Dun dalam PRN Sabah kali ini.
Menurut beliau, kawasan yang dipilihnya untuk bertanding ialah di Dun Lamaq, sebuah kawasan baru.
Ditanya jika keputusannya menunjukkan beliau sedang mengintai kerusi Ketua Menteri, Bung Mokhtar berkata, UMNO mempunyai ramai calon berkelayakan bagi jawatan itu.
“Saya juga boleh jadi Ketua Menteri,” katanya.
Dengan perkembangan terbaru di mana Pengerusi BN, Zahid Hamidi memberi kuasa autonomi kepada Bung Moktar memilih calon Ketua Menteri, siapakah pilihan beliau nanti?
Mungkinkah Bung Moktar akan memilih calon lain selain dirinya atau Bung Moktar akan memiih Bung Mokhtar sebagai Ketua Menteri Sabah?
(Shahbudindotcom 18/08/2020)

0

0

votes
Article Rating
Kongsikan artikel ini


RAHMAN DAHLAN PUKUL BUNG MOKTAR, SINDIR ZAHID HAMIDI?

Malam semalam, secara tiba-tiba saja Abdul Rahman Dahlan bersama sekumpulan pemimpin UMNO Sabah mengadakan sidang media mengkritik pemilihan Bung Moktar Radin sebagai Pengarah Pilihanraya BN Sabah.
Menurut beliau, langkah memilih Bung Moktar yang masih berdepan kes mahkamah adalah tindakan yang boleh memakan diri bagi UMNO dan BN.
“Ia langkah bunuh diri.
“Tidak ada parti di dalam dunia akan meletakkan seseorang yang ada kes mahkamah menjadi pemimpin parti yang akan bertanding pilihanraya.
“Ini adalah satu penghinaan kepada rakyat Sabah. Tak ada cara lain untuk mengatakan perkara ini dan saya mahu berterus terang mengenainya.
“Kerana mesej ini tidak sampai kepada Presiden UMNO, Ahmad Zahid Hamidi),” katanya.
Bekas Menteri di Jabatan Perdana Menteri itu seterusnya menyifatkan langkah memilih Bung Moktar, walaupun merupakan Pengerusi Badan Perhubungan UMNO Sabah untuk mengetuai BN menghadapi PRN adalah menghina autonomi dan rakyat negeri itu.
Kenapa secara tiba-tiba saja Rahman Dahlan bersuara mengkritik Bung Moktar?
Mengapa ketika Bung Moktar dilantik menerajui UMNO Sabah selepas majoriti pemimpin dan wakil rakyatnya keluar parti untuk menyertai Bersatu, beliau tidak membantah?
Meskipun secara selapis tindakan Rahman Dahlan ini dilihat menyasarkan Bung Moktar secara spesifik,!tetapi jika dihalusi beliau juga sebenarnya cuba menyindir Presiden UMNO, Zahid Hamidi.
Ini kerana, sama seperti Bung Moktar, Zahid Hamidi juga sedang berdepan dengan kes mahkamah, malah dengan jumlah pertuduhan yang lebih banyak lagi.
Bermakna, jika tindakan memilih Bung Moktar sebagai Pengarah PRN Sabah dianggap langkah bunuh diri, Zahid Hamidi juga tentunya tidak layak mengetuai UMNO dan BN andai kata pilihanraya mengejut diadakan tidak lama lagi.
Dalam hal ini, jika pilihanraya mengejut diadakan dalam waktu terdekat dan di ketika Zahid Hamidi masih menjadi Presiden UMNO, apakah Rahman Dahlan akan turut bersuara memprotes sebarang peranan yang bakal dimainkan oleh bekas Timbalan Perdana Menteri itu?
Apakah usaha mengenepikan Bung Moktar merupakan permulaan kepada usaha menyingkirkan Zahid Hamidi?
Jika ada, siapakah dalang di belakang semua ini?
Kecuali jika Zahid Hamidi tidak menyedari bahawa usaha mengenepikan Bung Moktar adalah juga cubaan menyingkirkannya, adalah hampir mustahil desakan Rahman Dahlan ini akan dilayannya.
Melayan desakan Rahman Dahlan bermakna Zahid Hamidi secara tidak langsung membuka ruang kepada orang lain mengambil alih kedudukannya sebagai Presiden UMNO dalam pemilihan akan datang .
(Shahbudindotcom 19/08/2020)

0

0

votes
Article Rating
Kongsikan artikel ini


TIADA HARAPAN BERSATU NAK BERADA DALAM MN?

Tidak sampai seminggu selepas Muhyiddin Yassin mengumumkan Bersatu setuju untuk menyertai Muafakat Nasional atau MN, namun reaksi daripada UMNO jelas cukup tidak menyenangkan.
Jika sebelum ini Zahid Hamidi, Khaled Nordin dan Shahrir Samad mengatakan Bersatu mesti ikhlas dan tiada agenda lain jika mahu menyertai MN, terbaru ini bibit-bibit penolakan untuk Bersatu berada di dalam MN nampaknya semakin ketara dan boleh dibaca.
Selain respon pemain media sosial UMNO hampir 90 peratus menolak hasrat Bersatu itu, Timbalan Presiden UMNO, Mohamad Hassan menegaskan, akar umbi parti juga rata-ratanya berpendirian sama.
Katanya, majoriti akar umbi UMNO kurang setuju Bersatu menyertai MN.
“Tapi akar umbi punya pandangan ini perlu diambil berat kerana jika tiada akar umbi, tiadalah ‘pokoknya’,” jelas beliau lagi.
Sehubungan itu, tambahnya isu penyertaan Bersatu itu akan dibincangkan dalam Biro Politik secepat mungkin sebelum dibawa ke Majlis Tertinggi UMNO untuk diputuskan.
Susulan kenyataan Mohamad itu, Zahid Hamidi malam tadi turut sepandangan dengan timbalannya itu.
Melalui media sosialnya, Zahid Hamidi menulis – “Pandangan akar umbi UMNO dan nerizen pasti diberi keutamaan dan didengar sebelum Muafakat Nasional membuat keputusan untuk memuktamadkan penerimaan rakan kongsi politik baharu. Majlis Tertinggi UMNO akan memutuskannya”.
Sebagaimana disebut sebelum ini dan tentunya disedari oleh mereka yang aktif di media sosial, lebih 90 peratus pandangan akar umbi UMNO dan netizen adalah menolak kemasukan Bersatu ke dalam MN.
Jadi, apa sebenarnya maksud kenyataan Zahid Hamidi dan Mohamad yang mahu mengambil kira pandangan akar umbi dan netizen mengenai perkara itu?
Bukankah ia petanda yang tidak diragui bahawa kemasukan Bersatu ke dalam MN akan ditolak akhirnya?
Lalu, ke mana hala tuju Bersatu?
(Shahbudindotcom 19/08/2020)

0

0

votes
Article Rating
Kongsikan artikel ini


DEMI BERSATU, PAS MUNGKIN TINGGALKAN UMNO

Walaupun Pas sudah ada perjanjian kerjasama dengan UMNO dalam Muafakat Nasional, hubungan itu mungkin tidak berakhir hingga ke jinjang pelamin PRU15.
Tanda-tanda mutakhir ini memperlihatkan Pas semakin menampakkan hubungan kian erat dengan Bersatu yang Presidennya, Muhyiddin Yassin adalah Perdana Menteri.
Dalam masa yang sama, hubungan Pas dengan UMNO pula mula menjadi suam-suam kuku dan tidak lagi seperti dahulu.
Presiden Pas, Hadi Awang selain mengadakan pertemuan dengan Muhyiddin di Parlimen baru-baru ini, bahkan turut menjemput Perdana Menteri beramah mesra dengan semua Ahli-Ahli Parlimen parti itu, juga Parlimen minggu lalu.
Kata-kata sokongan dan memuji kepimpinan Muhyiddin, jangan ceritalah lagi, ahli-ahli Pas bawahan pun ramai yang sudah pandai melebarkan pelbagai cerita mengenai kelebihan Perdana Menteri itu.
Tidak cukup dengan itu, di ketika UMNO mengatakan mereka akan merujuk pandangan akar umbi terlebih dahulu sebelum memutuskan mahu bekerjasama dengan Bersatu atau tidak, Pas sebaliknya mengatakan mereka tiada sebarang masalah dengan akar umbi.
Kata Setiausaha Agung UMNO, Takiyuddin Hassan, ahli-ahli Pas di peringkat akar umbi rata-ratanya dapat menerima Bersatu dengan baik.
“Tiada masalah,” kata beliau ringkas.
Sebelum itu, ketika UMNO mengumumkan tidak akan menyertai PN jika ia didaftarkan sebagai gabungan yang rasmi, Pas turut berbeza dengan mengatakan mereka akan menyertainya.
Sekali lagi Takiyuddin juga berkata, Pas adalah antara parti penaja dalam gabungan baru yang ditubuhkan oleh Muhyiddin itu.
Dengan perkembangan ini, oleh kerana UMNO yang lebih dulu mengikat kerjasama dengan Pas, tindak-tanduk Pas kebelakangan ini sudah barang tentu merimas, mencemas dan dan menimbulkan pelbagai tafsiran buat mereka.
Tetapi, secara mudahnya Pas memang lebih memandang Bersatu berbanding UMNO kebelakangan ini dan salah satu sebab utamanya ialah kerana Presiden Bersatu merupakan Perdana Menteri.
Dengan pelbagai jawatan dalam kerajaan, GLC dan duta bergaji menteri walau tanpa perlu ambil tahu apa yang berlaku di Timur Tengah, ia adalah nikmat dunia yang tak pernah terbayang akan dinikmati oleh Pas selama ini.
Lantaran mahu nikmat itu terus dalam dakapan, mahu tak mahu, Pas tentu lebih berterima kasih kepada Muhyiddin berbanding Zahid Hamidi.
Tujuan Pas menunjukkan lebih kecenderungan kepada Muhyiddin tidak lain ialah agar UMNO akhirnya tunduk untuk menerima Bersatu dalam MN atau UMNO setuju menyertai PN dan kemudian tiga parti itu bergabung sebagai Melayu Raya dalam politik negara.
Berbeza dengan UMNO yang mahu mengambil balik jawatan Perdana Menteri daripada Bersatu, Pas hanya mahu mereka kekal menikmati pelbagai jawatan dalam kerajaan.
Untuk itu, Pas bukan mahu banyak kerusi untuk ditandingi sebagaimana UMNO mengingini kouta terbanyak kerana Pas bukan mahu kerusi Perdana Menteri.
Dalam soal berbahagi kerusi, Pas tidak rugi apa-apa kerana yang lebih berebut ialah antara UMNO dengan Bersatu.
Malah Pas boleh senang hati dengan 18 kerusi Parlimen yang dimenanginya sekarang sebagai kouta untuk ditandingi dalam PRU15, asalkan Kelantan, Terengganu dan Kedah yang sedang dalam genggaman terus dikekalkan buat mereka.
Melalui 18 kerusi Parlimen di mana semuanya ada jawatan dalam kerajaan, ditambah tiga negeri terus dalam penguasaan, syurga dunia apa lagi yang Pas harapkan?
Yang Pas harapkan hanyalah agar Muhyiddin terus kekal lagi sebagai Perdana Menteri selepas PRU akan datang agar nikmat dunia yang dinikmati sekarang tidak lagi terlepas di tengah jalan.
Kalau pemimpin UMNO yang menjadi Perdana Menteri selepas ini, Pas sedar bahawa belum tentu nikmat yang sama dapat mereka kecapi lantaran dalam UMNO sendiri banyak pemimpinnya yang perlu diberikan jawatan.
Ini berbeza dengan Bersatu, oleh kerana Bersatu tidak ramai pemimpin berkaliber sama ada di Pusat, negeri atau bahagian, maka pengagihan jawatan dan kedudukan secara automatik lebih melimpah untuk Pas.
Sebelum ini pun, ketika Tun Mahathir Mohamad jadi Perdana Menteri, walau tanpa ada kerjasama dengan PH atau Bersatu, siang malam disokongnya Ahli Parlimen Langkawi itu dengan nyanyian agar kekal berkuasa sehingga habis penggal.
Alih-alih dapat juga duit royalti RM400 juta untuk Terengganu.
Di era Najib Razak dulu pun begitu juga kecenderungan Pas.
Maknanya, sama ada bekerjasama atau tidak, lebih-lebih jika bersama, memihak dan menyokong sesiapa yang ada jawatan Perdana Menteri adalah kebiasaan baru bagi Pas.
Dalam konteks UMNO dan Bersatu, walaupun tujuan Pas ialah agar UMNO sedia tunduk menerima Bersatu sebagai rakan kongsi dalam PRU akan datang dengan harapan PN terus berkuasa, Muhyiddin kekal lagi sebagai Perdana Menteri dan apa yang dinikmati sekarang tidak berkurangan, tetapi jika diberi pilihan, Pas pasti akan memilih Bersatu berbanding UMNO.
Bukan saja kerana dalam Bersatu ada jawatan Perdana Menteri, malah Pas tiada masalah berpisah dengan UMNO kerana kahwin cerai dan kahwin cerai adalah lumrah bagi parti itu selama ini.
Jika dengan banyak parti sebelum ini pun Pas sudah biasa berkahwin dan kemudian bercerai dengan mereka, apa masalahnya untuk Pas berpisah dengan UMNO?
Lagi pun, berpisah dengan UMNO yang masa depannya belum menentu berbanding memilih Bersatu yang ketuanya sudah pun duduk di kerusi Perdana Menteri, Pas belumlah lagi buta dunia untuk membuat pilihan.
(Shahbudindotcom 20/08/2020)

0

0

votes
Article Rating
Kongsikan artikel ini


KLUSTER KHAIRUDDIN ATTAKIRI SEDANG ANCAM RIBUAN NYAWA?

Sejak saya membangkitkan isu Menteri Perusahaan Perladangan dan Komoditi Datuk Dr Khairuddin Aman Razali tidak menjalani kuarantin 14 hari selepas beliau pulang dari Turki pada 7 Julai 2020, beliau tidak mengeluarkan kenyataan saya dan hanya minta orang ramai tunggu kenyataan Kementerian Kesihatan.
Mengikut SOP yang diumumkan oleh Majlis Keselamatan Negara, beliau seharusnya menjalani kuarantin selama 14 hari selepas pulang dari luar negara, iaitu daripada 7 hingga 21 Julai untuk memastikan beliau tidak dijangkiti COVID-19 dan tidak menyebarkan virus penyakit ini kepada orang lain.
Mengikut Facebook beliau, beliau telah mula menghadiri majlis rasmi 3 hari selepas beliau pulang dari Turki. Program pertamanya ialah majlis perasmian kursus asas pembangunan usahawan coklat di Duyong Marina Resort di Terengganu pada 10 Julai 2020. Daripada 10 hingga 21 Julai, beliau menghadiri 12 program/mesyuarat yang mungkin melibatkan beberapa ribu orang.
Turki mempunyai 18,608 kes aktif pada 6 Julai 2020, pada hari akhir Menteri Perusahaan Perladangan dan Komoditi berada di negara itu. Sekiranya beliau dijangkiti penyakit COVID-19 dari Turki, maka beliau berkemungkinan menyebarkan coronavirus ini kepada beribu-ribu orang sehingga mungkin wujudnya “Kluster Khairuddin Takiri” di Malaysia.
Saya difahamkan lawatan Menteri Perusahaan Perladangan dan Komoditi ke Turki juga diiringi oleh ahli keluarga dan anggota agensi kerajaan. Apakah mereka juga menjalani kuarantin selama 14 hari mengikut SOP kerajaan?
Program yang dihadiri oleh Datuk Dr Khairuddin Aman Razali dalam tempoh yang beliau sepatutnya menjalani 14 hari kuarantin yang tercatat dalam FB beliau adalah seperti berikut:
10 Julai- Majlis Perasmian Kursus Asas Pembangunan Usahawan Coklat Buatan Tangan- Duyong Marina Resort, Terengganu.
13 Julai- sidang Parlimen
14 Julai – Terima lawatan Tuan Stanley Liew, Ketua Pengarah Lembaga Lada Malaysia di Parlimen.
15 Julai- Kaedah Inokulasi-maksimumkan Penghasilan Bahan Gaharu di Jasin, Melaka
16 Julai- sidang Parlimen
18 Julai – Majlis penyampaian sumbangan Inspirasi Musa’adah COVID-19 di Pejabat Daerah Kuala Merus, bersama YB Senator Datuk Dr Haji Zulkifli Mohamad A—Bakri, Menteri di Jabatan Perdana Menteri (Hal Ehwal Agama)
18 Julai — Konvoi Berbasikal sempena program Mederka@ Komuniti (Info On Wheels)- Perkarangan Pasar Batu Enam, Kuala Nerus.
18 Julai — Pelancaran Sijil Minyak Sawit Mampan Malaysia.
18 Julai— Program JOM MSPO Negeri Terengganu, Dewan Sebarguna Tepoh, Kuala Nerus.
18 Julai — Majlis Penyerajam Bantuan Prihatin KENAF, Penyampaian Peringkat Negeri Terengganu- Balai Raya Kg Gunung Dalam, Setiu.
18 Julai — Program di Pantai Penarak, Terengganu
19 Julai —Ziarah Mahabbah Sekitar Pulau Duyong
Memandangkan orang ramai tengah kecewa dengan tindakan yang keterlaluan oleh pihak penguatkuasa terhadap mereka yang tidak pakai pelitup muka dan tidak menjalani kuarantin selepas pulang dari luar negara, pihak Kerajaan haruslah menunjukkan ia tidak berat-sebelah dari segi penguatkuasaan dalam kes COVID-19.
Teresa Kok
Ahli Parlimen Seputeh
20 Ogos 2020.

0

0

votes
Article Rating
Kongsikan artikel ini


ATTAKIRI SUDAH TIDAK LAYAK LAGI JADI MENTERI….

Tak pasti sama ada Khairuddin Attakiri tak faham kesalahannya, buat-buat tak faham atau dia memang seorang yang degil untuk mengakui apa salah yang telah dilakukannya.
Katanya, dia telah disahkan negatif Covid-19 dan dibenarkan menghadiri majlis di Istana Negara pada 17 Ogos lalu.
“Mandatori untuk membuat ujian swab sebelum dibenarkan masuk ke Istana Negara.
“Jika positif Covid-19, sudah tentu saya tidak dibenarkan masuk,” katanya lagi.
Menurut Menteri Perusahaan Perladangan dan Komoditi itu lagi, beliau telah membuat ujian Covid-19 sebanyak tiga kali iaitu ketika tiba dari Turki pada 7 Julai, 13 hari kemudian dan sebelum hadir ke satu acara di Istana Negara pada 17 Ogos.
Aduhh…kenapalah Malaysia ada menteri berperangai macam ni?
Yang pasti, dengan kenyataan ini memperlihatkan beliau seorang yang benar-benar yang tidak bertanggungjawab dan kuat mengelat, jauh sekali untuk ringan mulut memohon maaf.
Dalam kes Khairuddin ini, bukan soal negatif atau positif Covid-19 yang menjadi perkiraan, tetapi perlakuannya yang jelas salah iaitu tidak melakukan kuarantin diri di rumah selama 14 hari sebaik tiba di tanahiar daripada lawatan ke Turki.
Apakah beliau tidak faham bahawa kerajaan telah menetapkan semua orang yang pulang daripada luar negara wajib menjalani kuarantin kendiri di rumah selama 14 hari?
Bagaimanapun, bermula 24 Julai iaitu selepas beberapa kes ingkar dikesan, kerajaan memutuskan untuk mewajibkan mereka yang pulang dari luar negara mesti menjalani kuarantin di pusat-pusat kuarantin yang ditetapkan.
Bagaimana seorang menteri boleh tidak faham perkara mudah seperti ini?
Dalam kes Khairuddin, walaupun beliau diuji negatif, tetapi kesalahannya ialah tidak melakukan kuarantin kendiri sebagaimana yang telah ditetapkan kerajaan, malah menghadiri banyak program di sana sini selepas kepulangannya dari Turki itu.
Maka, mujurlah beliau diuji negatif, bayangkan jika positif?
Begitu juga dengan ahli-ahli keluarganya yang turut pergi ke Turki, apakah mereka turut tidak melakukan kurantin kendiri sama?
Berdasarkan kenyataan Timbalan Menteri Kesihatan, Dr. Nor Azmi Ghazali bahawa tiada double standard dalam pematuhan SOP Covid-19, sebenarnya itulah yang diharapkan oleh seluruh rakyat jelata sekarang ini.
“Tidak ada sesiapa yang akan terlepas daripada tindakan jika terbukti mereka melanggar undang-undang yang ditetapkan kerajaan.
“Dalam isu ini tidak ada dua darjat,” katanya yang juga pernah didenda RM1000 kerana melanggar perintah PKP sebelum ini.
Dalam beberapa kes tidak melakukan kurantin kendiri, ada yang didenda RM12,000, RM8,000 malah turut dipenjara atas kesalahan yang mereka lakukan.
Maka, selain desakan pelbagai pihak agar Khairuddin tidak dikecualikan daripada hukuman, ahli-ahli keluarganya jika turut terbukti tidak melakukan kuarantin kendiri, harus sama dikenakan hukuman.
Dalam konteks yang lebih khusus mengenai Khairuddin, berdasarkan jawapannya yang mempertahankan dirinya dengan mengatakan dia negatif Covid-19, tetapi seolah-olah cuba mengabui orangramai tentang kesalahannya yang sebenar tidak melakukan kuarantin kendiri, beliau bukan saja harus didenda lebih RM12,000 kerana tidak menunjukkan teladan sebagai menteri, malah tidak layak sama sekali terus berada dalam kerajaan sebagai menteri.
Beliau harus meletakkan jawatannya atau Muhyiddin Yassin mesti menggugurkannya daripada kabinet dengan segera.
Itu pun…kalau mereka masih ada maruah dalam diri lagi?
(Shahbudindotcom 21/08/2020)

0

0

votes
Article Rating
Kongsikan artikel ini


MN PECAH ATAU PN TERPECAH?

Kerajaan yang memerintah sekarang adalah Perikatan Nasional atau PN, walaupun ia belum lagi didaftarkan sebagai sebuah gabungan yang sah.
Meskipun UMNO dan BN adalah kelompok Ahli Parlimen terbesar dalam PN, tetapi ia sudah mengesahkan tidak akan menyertai PN selepas didaftarkan nanti.
Setujunya UMNO dan BN berada dalam PN adalah semata-mata sehingga habis tempoh Parlimen PRU14, manakala untuk PRU15, UMNO dan BN hanya komited untuk bekerjasama dengan Pas melalui Muafakat Nasional atau MN.
MN juga bukan sebuah gabungan yang sah, cuma sebagai hubungan pengikat untuk UMNO dan Pas bekerjasama serta bagi mengelakkan bertembung sesama sendiri.
Melalui MN, UMNO dan Pas akan menggunakan logo masing-masing ketika pilihanraya, tetapi akan saling bertolong bantu antara satu sama lain.
Sementara UMNO tidak mahu menyertai PN, parti itu dan Pas bagaimanapun setuju menjemput Bersatu untuk menyertai MN.
Namun demikian, respon akar umbi UMNO didapati rata-rata menolak kemasukan Bersatu ke dalam MN.
Dalam hal ini, Pas yang berada dalam MN bukan saja setuju Bersatu dibawa masuk ke dalam MN, bahkan mengesahkan akan turut menyertai PN.
PN secara asasnya adalah gabungan yang sudah menjadi kerajaan dan kini ingin dijadikan sebuah gabungan politik tajaan Muhyiddin Yassin.
Dengan Muhyiddin menaja penubuhan PN, sudah tentulah beliau yang akan jadi ketua atau pengerusi gabungan tersebut nanti.
Dalam erti kata lain, ada tiga entiti politik berbeza sekarang iaitu PN, MN dan BN.
Dalam BN, ada UMNO, MCA, MIC dan PBS.
Dalam MN ada UMNO serta Pas dan selepas ini akan turut disertai Bersatu.
Dalam PN, setakat ini hanya ada Bersatu dan satu-satunya parti yang sudah mengesahkan akan menyertainya ialah Pas, manakala UMNO enggan bersamanya, begitu juga lain-lain parti masih belum memberi sebarang komitmen.
Sementara UMNO yang sudah sedia bersama BN hanya komited untuk bersama MN, Pas dan Bersatu ingin berada di dalam lebih daripada satu entiti.
Pas yang sudah bekerjasama dengan UMNO melalui MN ingin pula menyertai PN kerana di situ ada Bersatu yang memberi parti Islam itu banyak jawatan, kedudukan dan nikmat dunia yang mereka tak pernah terbayangkan sebelum ini.
Bersatu pula, meskipun menaja penubuhan PN, dalam waktu yang sama tidak menolak mahu menyertai MN bagi memastikan kedudukan lebih selamat dalam PRU akan datang.
UMNO enggan bersama Bersatu dalam PN adalah kerana tidak mahu berkongsi kerusi, terutama kepada kumpulan pelompat yang diketuai Hamzah Zainuddin dan kumpulan pengkhianat Azmin Ali yang kini mengepung erat Muhyiddin untuk menyelamatkan masa depan politik mereka.
Begitu pun, perkembangan mutakhir ini menampakkan banyak kekeliruan antara UMNO, Pas serta Bersatu dan kedudukan ketiga-tiganya di dalam MN atau PN.
Pas yang sudah berada di dalam MN, kini mahu menyertai PN dan ia sama seperti Bersatu yang menaja penubuhan PN, tetapi setuju juga menyertai MN.
Hanya UMNO yang berbeza iaitu mahu bersama MN, namun enggan menyertai PN.
Lalu, ke mana akhirnya hubungan mereka itu?
Bolehkah ketiga-tiga parti itu bersatu hati, baik di dalam MN atau PN atau salah satu gabungan itu terpaksa dikorbankan?
Antara MN dan PN, mana yang lebih dulu bakal terpecah?
(Shahbudindotcom 21/08/2020)

0

0

votes
Article Rating
Kongsikan artikel ini


AGONG, PM DAN BEKAS PM PUN JALANI KUARANTIN, APA YANG ATTAKIRI NAK BERLAGAK SANGAT?

DYMM Yang Dipertuan Agong dan Raja Permaisuri Agong tidak mengelak daripada menjalani kuarantin diri selama 14 hari berikutan terdapat seorang kakitangan Istana Negara disahkan positif Covid-19.
Baginda berdua menjalani kuarantin setelah diuji dan disahkan negatif Covid-19.
Perdana Menteri, Muhyiddin Yassin juga menjalani kuarantin diri 14 selama hari di rumah setelah didapati bermesyuarat dengan seseorang yang disahkan positif Covid-19 di Pejabat Perdana Menteri.
Sebelum menjalani kuarantin, Muhyiddin telah diuji negatif Covid-19.
Sebelum itu, bekas Perdana Menteri, Tun Mahathir Mohamad turut menjalani kuarantin diri 14 hari setelah didapati berada dalam kontak dekat dengan seorang Ahli Parlimen yang disahkan positif Covid-19.
Tun Mahathir bagaimanapun disahkan negatif sebelum menjalani kuarantin tersebut.
Kenapa orang-orang besar itu menjalani kuarantin?
Sebabnya itulah ketetapan kerajaan dalam usaha mencegah penularan wabak Covid-19 daripada terus menggila dalam negara.
Tetapi, Khairuddin Attakiri yang baru balik dari Turki pada 7 Julai lalu, bukan saja tidak menjalani kuarantin diri, malah pergi ke sana sini menghadiri pelbagai program.
Walhal, bermula 10 Jun, kerajaan telah menetapkan semua rakyat Malaysia yang pulang dari luar negara wajib menjalani kuarantin diri selama 14 hari di rumah masing-masing.
Ketika isu berkaitan dirinya tidak menjalani kuarantin itu hangat diperkatakan, Attakiri berkata, beliau telah menjalani tiga ujian Covid-19 dan disahkan negatif.
Malah, dengan bangga, beliau mengatakan turut dibenarkan menghadiri suatu majlis di Istana Negara lantaran ujian terhadapnya disahkan negatif.
Attakiri ni faham ke tidak tentang ketetapan kerajaan dalam mencegah Covid-19?
Tahukah beliau bahawa sebab diuji negatiflah, maka seseorang itu kena dikuarantin selama 14 hari, manakala kalau positif akan terus dimasukkan ke hospital menerima rawatan?
Apa yang dia buat dalam mesyuarat kabinet setiap Rabu?
Kalau Yang Dipertuan Agong, Perdana Menteri dan bekas Perdana Menteri boleh menjalani kuarantin, apa yang beliau berlagak sangat dan rasa begitu istimewa sampai tak mahu dikuarantin?
Sedangkan jika Yang Dipertuan Agong, Muhyiddin atau Tun Mahathir tidak mahu menjalani kuarantin pun, siapa yang tahu dan siapa yang boleh memaksa?
Tetapi, kenapa mereka masih sanggup menjalani kuarantin selama 14 hari dengan senang hati?
Tentulah sebabnya kerana mereka itu adalah insan-insan terpuji, berhati luhur, patuh kepada ketetapan kerajaan dan tidak berlagak dalam kehidupan?
Maka, berbanding mereka itu, apa yang Attakiri nak berlagak sangat sampai tak mahu menjalani kuarantin kalau dapat jadi menteri pun sekadar melalui tebuk atap?
Kalau beberapa menteri di luar negara sanggup meletakkan jawatan kerana didapati melanggar peraturan Covid-19, susah sangatkah sebagai pemimpin parti Islam untuk beliau bertindak mulia seperti itu?
(Shahbudindotcom 22/08/2020)

0

0

votes
Article Rating
Kongsikan artikel ini


“BAGAIMANA ATTAKIRI BOLEH DIKOMPAUN 7 OGOS SEDANGKAN ISUNYA CUMA DIBANGKITKAN 18 OGOS?

Ramai rakyat Malaysia terkejut dengan kenyataan Kementerian Kesihatan yang menyatakan kompaun RM1,000 telah pun dikeluarkan kepada Datuk Khairuddin pada 7 Ogos 2020 dan beliau telah pun menjelaskan bayaran kompaun ini.
Soalan saya ialah, saya bangkitkan isu berkenaan Datuk Khairuddin tidak mematuhi perintah kuarantin 14 hari selepas pulang dari Turki di Dewan Rakyat pada 18 Ogos 2020, selama ini Ketua Pengarah Kesihatan hanya berkata Kementeriannya tengah menyiasat pelanggaran perintah kuarantin oleh menteri tersebut.
Kenapakah hari ini baru Kementerian Kesihatan memberitahu orang ramai bahawa kompaun telah dikeluarkan kepada beliau dan beliau telah menjelaskan denda tersebut?
Memang tidak mungkin Menteri dan KP Kementerian Kesihatan tidak tahu bahawa kompaun telah dikeluarkan pada 7 Ogos dan Datuk Khairuddin telah bayar denda itu, tetapi kena tunggu empat hari kemudian baru buat pengumuman!
Begitu juga dengan Menteri Datuk Khairuddin Aman Razali sendiri, sekiranya beliau telah bayar kompaun RM1,000 pada 7 Ogos, beliau seharusnya memberitahu kepada media selepas isu ini dilaporkan oleh media, tetapi beliau tidak berbuat demikian sehingga hari ini baru pohon maaf dan potong gajinya sendiri.
Jadi, adalah jelas kenyataan Kementerian Kesihatan hari ini dan juga kompaun RM1,000 kepada Menteri pada 7 Ogos 2020 dibuat atas arahan ataupun paksaan daripada pihak atasan, samada kabinet ataupun MKN.
Dalam sidang akhbar Menteri Kanan Dato’ Ismail Sabri pada 13 Ogos 2020, beliau berkata sesiapa yang sengaja ingkar perintah kuarantin, tidak lagi dikenakan kompaun tetapi akan terus dihadapkan ke mahkamah.
Persoalannya ialah kenapakah semua pesalah dihadap ke mahkamah, tetapi menteri kabinet ini diberi layanan istimewa dengan penjelasan kompaun RM1,000 yang balik bertarikh.
Sekali lagi, rakyat lihat layanan dua darjat berlaku dalam perlaksanaan perintah kawalan COVID-19. Kemarahan rakyat adalah jelas ditunjukkan dalam Facebook Kementerian Kesihatan.
Teresa Kok
Ahli Parlimen Seputeh
22 Ogos 2020

0

0

votes
Article Rating
Kongsikan artikel ini


“SELAIN MEMOHON MAAF, ATTAKIRI JUGA PERLU BERTAUBAT”

Sebelum ini saya ada terbaca beberapa artikel yang membela “Menteri Anugerah Tuhan” berkaitan isu tidak kuarantin. Antara isi kandungan bantahan mereka artikel itu ialah:
1. Kecaman terhadap Menteri adalah usaha pembunuhan karakter.
2. Dengki dengan pencapaian menteri.
3. Menteri bersifat profesional apabila diam.
Hari ini tular pula berita dari KKM bahawa menteri tersebut telah pun dikompaun sebanyak RM1000.
Lebih menarik lagi, Menteri itu sendiri telah meminta maaf dan mahu memulangkan 4 bulan gaji. Walaupun saya tidak tahu apakah rasional pemulangan 4 bulan gaji itu tetapi ia menunjukkan bahawa menteri telah mengakui kesalahannya.
Ini bermakna kecaman itu bagi saya berasas dan tidak semua rakyat yang bersuara itu dengki dengan menteri.
Cuma saya nak ingatkan menteri, selain dari memohon maaf, bertaubatlah kerana saya terbaca satu artikel di Harakahdaily menyebutkan bahawa tidak kuarantin itu berdosa kerana tidak patuh arahan ulil amri. Tapi saya tidak pasti artikel itu masih ada di laman web atau pun sudah di delete (Eror404).
Kepada penulis yang membela kesalahan menteri dan menuduh orang lain, ingatlah ketaksuban kepada manusia membinasakan. Mohon maaflah kepada insan yang anda tuduh secara rambang tanpa bukti.
Walau bagaimana pun, rakyat masih keliru dengan jumlah kompaun yang dikenakan. Moga tidak ada perbezaan hukuman antara bangsawan dan marhaen untuk kesalahan yang sama di dalam negara kita. (Boleh rujuk tazkirah ringkas Dato’ Sri Tuan Ibrahim Tuan Man di dalam printscreen di bawah untuk teliti hadis yang mengecam double standard dalam hukuman)
Ya Allah, selamatkan negara kami.
Dr Rozaimi Ramle

0

0

votes
Article Rating
Kongsikan artikel ini


PN GANTI BN, BERSATU AMBIL ALIH DOMINASI UMNO DALAM MN?

Semuanya nampak seperti sudah diatur dan bergerak mengikut jalan cerita yang telah dirancang.
Dengan Presiden UMNO, Zahid Hamidi dan Presiden Pas, Hadi Awang sendiri telah menulis surat secara rasmi kepada Muhyiddin Yassin menjemput Bersatu menyertai Muafakat Nasional, kemasukan parti itu ke dalam MN sudah tentu tidak menjadi masalah lagi.
Atas dasar adanya jemputan pula, Muhyiddin turut mengumumkan Bersatu telah setuju untuk menyertai MN.
Ibarat telah menghantar kad jemputan untuk kenduri kahwin, tidak pernah tuan rumah menarik balik jemputan yang telah dikeluarkan.
Dalam hal ini, meskipun Zahid Hamidi dan Mohamad Hassan berkata, suara akar umbi akan didengar terlebih dahulu lantaran majoritinya kurang setuju terhadap kerjasama UMNO dengan Bersatu, jemputan yang telah dikeluarkan kepada Muhyiddin mustahil ditarik balik.
Kecuali jika Muhyiddin kemudian membuat keputusan menarik balik persetujuan menyertai MN, keberadaan Bersatu di dalam MN boleh dikata tiada apa-apa halangam lagi.
Lagi pun, mengguna hujah akar umbi tidak ubah seperti mendengar rungutan anak cucu yang tidak setuju dengan kehadiran ketua kampung berlainan parti ke majlis kenduri kahwin bapa mereka.
Suara anak cucu tidak ke mana-mana akhirnya kerana malulah sibapa mahu menarik balik jemputan yang sudah dikeluarkan.
Tambahan lagi, rakan asal UMNO dalam MN iaitu Pas, ternampak amat ghairah untul melihat Bersatu berada di dalam MN.
Sebaik kedudukan Bersatu hampir pasti terjamin menyertai MN, Kumpulan Azmin Ali pun seperti diatur masa mengumumkan penyertaannya ke dalam Bersatu.
Pengumuman itu dibuat semalam di suatu program himpunan beberapa NGO pro Azmin yang turut dihadiri oleh Muhyiddin.
Kata Zuraidah Kamaruddin, salah seorang penyokong kuat Azmin, penyertaan mereka ke dalam Bersatu akan menjadikan parti itu paling kuat dalam kerajaan sekarang.
Serentak dengan kemasukan itu, Muhyiddin juga mengumumkan rancangan Bersatu untuk meminda perlembagaan bagi membolehkan kaum-kaum lain memegang jawatan dalam parti itu.
Katanya, kajian itu sedang dilaksanakan oleh sebuah jawatankuasa yang dipengerusikan oleh Dr. Rais Yatim dan akan dibentangkan kepada mesyuarat MPT Bersatu dalam waktu terdekat ini.
Mahu tidak mahu, perubahan ini tentu saja ada kaitan dengan kemasukan Kumpulan Azmin yang berasal daripada PKR, sebuah parti pelbagai kaum tapi berteraskan Melayu, ke dalam Bersatu.
Melalui perubahan tersebut, Bersatu selepas ini akan menjadi parti mirip seperti PKR, bukan lagi sebuah parti Melayu totok seperti UMNO dan Pas.
Dengan keadaan itu serta melalui beberapa pemimpin bukan Melayu dalam Kumpulan Azmin yang telah menyertai Bersatu, parti itu bukan saja akan melebarkan lagi usaha menarik bukan Melayu bersama mereka, malah akan perlahan-lahan berusaha menenggelamkan MCA dan MIC yang seperti tidak bermaya ketika itu.
Dengan itu, dari segi pembahagian kerusi melalui MN, Bersatu dengan sendirinya mampu bersuara dengan lebih lantang menuntut jumlah yang munasabah buat mereka, termasuk kouta untuk Kumpulan Azmin dan Kumpulan Hamzah Zainuddin yang sebelum ini bagai nak rak dibantah dan enggan dikompromi oleh UMNO.
Di ketika yang sama, Muhyiddin tetap meneruskan perancangan mendaftarkan Perikatan Nasional sebagai sebuah gabungan yang sah, walaupun UMNO bertegas tidak akan menyertainya.
Tetapi, dalam pendaftatan PN itu, selain Bersatu, beberapa parti lain dalam kerajaan iaitu Pas, GPS dan MIC adalah merupakan jawatankuasa penajanya.
Ini bermakna, bagi Muhyiddin, ada atau tidak UMNO di dalam PN selepas ini, ia tidaklah penting baginya kerana yang lebih penting ialah Bersatu sudah berada di dalam MN.
Maka, apa jadi seterusnya?
Ternampak jelas bahawa dengan semua perkembangan ini, Muhyiddin sedang bergerak untuk menjadikan Bersatu lebih dominan berbanding UMNO, seterusnya memguasai MN serta dalam masa yang sama akan memastikan BN dikuburkan untuk diganti dengan PN untuk bertanding dalam PRU akan datang.
Dengan kedudukan tanpa kuasa, sebahagian pemimpin UMNO sendiri lebih sayang kedudukan dalam kerajaan berbanding perjuangan, manakala Najib Razak sudah kena dan Zahid Hamidi mungkin bakal menyusul, apa lagi yang mampu menghalang gerakan Muhyiddin yang tentunya dibantu Azmin dan Hamzah Zainuddin untuk melenyapkan UMNO dan BN yang nampaknya sudah berada di laluan yang lancar setakat ini?
Malah, jika PN terus menang PRU akan datang, siapa bakal Perdana Menteri selepas Muhyiddin tidak sukar lagi untuk diduga.
Shahbudindotcom 23/08/2020)

0

0

votes
Article Rating
Kongsikan artikel ini


RAKYAT MAHU ATTAKIRI SERAH JAWATAN, BUKAN SERAH GAJI

Ibarat kata, daripada 32 juta rakyat Malaysia yang ada, 35 juta tidak setuju dengan kompaun RM1000 yang diumumkan Kementerian Kesihatan Malaysia semalam terhadap Khairuddin Attakiri atas kesalahannya tidak menjalani kuarantin diri selepas pulang dari luar negara.
Itulah gambaran bagaimana negara bagai bergegar sejak petang menolak hukuman kompaun yang dikenakan KKM terhadap Attakiri itu.
Suara desakan rakyat yang mahukan KKM mengenakan hukuman lebih berat boleh didengar di mana-mana di seluruh negara, khususnya di alam maya.
Suara yang cuba membela dan mempertahankan Attakiri pun jadi terdiam dan senyap sunyi dibuatnya.
Sebagai menteri yang sepatutnya menjadi contoh teladan kepada rakyat, didenda RM1000 kerana tidak menjalani kuarantin diri sebaik kembali dari luar negara amatlah tidak patut berbanding pakcik dan makcik tua yang dikenakan denda RM12,000 serta RM8,000.
Lantaran itu, semua orang mahukan Attakiri diberikan hukuman lebih berat, apatah lagi beliau telah menghadiri sekurang-kurangnya 12 program sepanjang tempohnya engkar kuarantin itu.
Lebih mendukacitakan, mereka sedar denda itu bukan saja tidak adil berbanding apa yang diterima rakyat biasa, malah seperti menunjukkan ada campurtangan pihak lain untuk menyelamatkan Attakiri.
Memandangkan selama ini Attakiri mengelak daripada memberi sebarang ulasan, tiba-tiba KKM memaklumkan denda itu sudah pun dibayar pada 7 Ogos lalu.
Tidakkah ini pelik namanya kerana pendedahan tentang Attakiri tidak menjalani kuarantin baru didedahkan pada 18 Ogos dan Ketua Pengarah Kesihatan, Dr. Noor Hisham Abdullah pada 19 Ogos pula mengatakan akan menyiasatnya dengan teliti.
Tiba-tiba diumumkan denda sudah dibayar pada 7 Ogos lalu?
Tidakkah ini pelik dan ajaib namanya, melainkan mungkin ada campurtangan pihak lain?
Begitu pun, meski masih tidak logik juga bunyinya, Dr. Noor Hisham menjelaskan, denda RM1000 itu hanya kerana kesalahan melanggar perintah kuarantin dan pihak polis masih lagi menyiasat Attakiri atas tindakannya tidak mematuhi arahan kerajaan.
Lagi sekali, bagaimana denda itu sudah dikenakan pada 7 Ogos, walhal Dr. Noor Hisham sendiri berkata sedang menyiasatnya pada 19 Ogos?
Apa pun, dengan siasatan polis masih berjalan, apa yang rakyat harapkan ialah Attakiri mesti didenda lebih daripada RM12,000 atau dipenjara sekali atas kesalahannya itu.
Kalau rakyat biasa boleh didenda RM12,000 dan RM8,000, sebagai pemimpin yang berjawatan menteri, sudah tentu beliau patut dihukum lebih berat lagi?
Tambah pula, Attakiri sendiri mengakui kesalahannya adalah serius dengan sedia menyerahkan empat bulan gajinya kepada Tabung Covid-19 KM berikutan denda RM1000 yang dikenakan terhadapnya.
Bukankah dengan sedia berbuat demikian itu memperlihatkan Attakiri tak kisah kehilangan pendapatan selama empat bulan, asalkan kedudukan menterinya terus selamat?
Atas apa pertimbangan sekali pun, Attakiri wajib diheret ke mahkamah untuk diadili dan dijatuhkan hukuman atas kesalahan yang dilakukannya.
Sudahlah tidak menjalani kuarantin diri, hadir pula dalam sekurang-kurangnya 12 program ketika ingkar perintah kerajaan, mahu tidak mahu, dilakukan pula seorang menteri, ia adalah kesalahan berat dan serius yang harus menjadi pengajaran kepada seluruh rakyat.
Hukuman mesti dilaksanakan dengan adil tanpa mengira terhadap menteri atau rakyat biasa.
Dalam hal ini, sementara siasatan polis dijalankan untuk kemudiannya dibawa ke mahkamah, menyerahkan empat bulan gaji bukanlah sesuatu yang memadai sebenarnya buat Attakiri.
Yang paling afdal ialah beliau harus menyerahkan surat perletakan jawatan sebelum mahkamah menjatuhkan hukuman terhadapnya.
Attakiri tidak wajar lagi berada sebagai dalam kabinet dan kita pun tidak mahu lagi beliau menjadi menteri kepada kita semua.
(Shahbudindotcom 23/08/2020)

0

0

votes
Article Rating
Kongsikan artikel ini


PINDA PERLEMBAGAAN UNTUK AZMIN KUASAI BERSATU?

Walau apa alasan dan hujah sekali pun, keputusan yang diumumkan oleh Muhyiddin Yassin untuk membuka Bersatu kepada bukan Melayu, tujuan utamanya adalah bagi memenuhi keperluan politik Azmin Ali.
Dalam pemgumumannya, Muhyiddin berkata, dengan pindaan perlembagaan Bersatu ke arah itu, bukan Melayu bukan saja boleh menjadi ahli, malah memegang jawatan utama dalam parti.
Azmin yang merupakan bekas Timbalan Presiden PKR mengumumkan penyertaannya ke dalam Bersatu semalam dengan anggaran kira-kira 200 ribu orang akan mengikutinya menyertai parti itu.
Siapakah mereka yang 200 ribu itu?
Tak kira sama ada 200 ribu itu merupakan bekas ahli PKR atau daripada kalangan yang belum pernah menyertai mana-mana parti, tetapi sebahagiannya sudah tentu merupakan bukan Melayu yang merupakan lembah pergaulan politik Azmin sejak 1998 lagi.
Tanpa Azmin menjanjikan pertambahan keahlian sebanyak 200 ribu itu, adalah mustahil Bersatu sedia meminda perlembagaannya.
Lagi pula, Muhyiddin adalah pemimpin yang sejak dulu berpegang kepada falsafah perjuangan “Melayu dahulu, Malaysia nombor dua”.
Makanya, mahu tidak mahu, Muhyiddin sebenarnya telah tunduk kepada kehendak politik Azmin melalui persetujuannya membuka ruang penyertaan dan memegang jawatan kepada bukan Melayu dalam Bersatu.
Persoalan lain ialah kenapa Azmin mesti menyertai Bersatu bersama penyokongnya dan tidak berani membuka sebuah parti baru pelbagai kaum?
Kalau Syed Saddiq Syed Abdul Rahman pun ada keberanian menubuhkan parti baru untuk anak-anak muda, mengapa Azmin mesti takut melakukan hal yang sama?
Jika Azmin berani mengkhianati PKR, PH, Anwar Ibrahim dan Tun Mahathir Mohamad, apakah keberanian beliau sebenarnya hanya dalam bentuk yang negatif saja?
Apa pun, dengan kedudukan Bersatu yang terbuka selepas ini, apakah mereka seperti Tian Chua dan lain-lain pemimpin bukan Melayu daripada PKR akan beralih arah dan akan diangkat menjadi pemimpin dalam Bersatu pula?
Sediakah pemimpin dan ahli Bersatu sedia ada menerima mereka itu?
Yang lebih menarik, hanya sehari selepas penyertaannya ke dalam Bersatu, Timbalan Presiden parti itu, Ahmad Peja Azumu mencadangkan agar Azmin dilantik sebagai Naib Presiden Bersatu.
Woww….cepatnya nak diberikan jawatan?
Selepas diberikan jawatan nanti itu, tidak mustahil Azmin akan mula menyusun kartel-kartelnya di dalam Bersatu sebagaimana beliau melakukannya di dalam PKR dahulu.
Ketika itu nanti, pastilah ramai pengikut dan penyokong akan diberikan kedudukan di dalam Bersatu, termasuk mereka yang bukan Melayu.
Apakah ini bermakna Azmin bakal menguasai Bersatu atau memang Muhyiddin mahu menyerahkan teraju kepimpinan parti kepada bekas Timbalan Presiden PKR itu selepas ini?
(Shahbudindotcom 24/08/2020)

0

0

votes
Article Rating
Kongsikan artikel ini


KRONI SIAPA DAPAT PROJEK RUNDING TERUS ERA PH?

Menteri Kewangan, Tengku Zafrul Abdul Aziz mendedahkan di Parlimen, sejumlah 101 projek rundingan terus bernilai RM6.61 bilion diluluskan oleh kementerian tersebut sewaktu pentadbiran kerajaan Pakatan Harapan.
“Semasa pentadbiran sebelum ini sejumlah 101 projek ataupun perolehan yang bernilai RM6.61 bilion telah diluluskan secara rundingan terus oleh Kementerian Kewangan,” ujar beliau.
Bukan di Parlimen jadi gempar dengan pendedahan ini, malah semua orang yang mendengar pun akan jadi terkejut dibuatnya.
Pendedahan ini sesuatu yang amat mengejutkan kerana ketika itu, PH amat lantang dan tegas dengan janji untuk melaksanakan tender terbuka secara menyeluruh.
Ia digambarkan sebagai kaedah ketelusan dan untuk mengelakkan salah guna kuasa.
Malah, ketika kempen PRU14 pun, itulah antara perkara yang dilaungkan kepada rakyat untuk menunjukkan bahawa PH amat mementingkan ketelusan jika diberi kuasa mentadbir negara.
Sudah tentu agak menghairankan bagaimana akhirnya sebanyak 101 projek bernilai lebih RM6 bilion telah diluluskan secara runding terus?
Siapakah punya angkara semua ini?
Kenapakah 101 projek itu tidak dilaksanakan secara tender terbuka?
Apakah ia juga keputusan seorang diri Menteri Kewangan ketika itu, Lim Guan Eng atau beliau mendapat arahan daripada pihak lain seperti Perdana Menteri atau permintaan daripada menteri-menteri lain misalnya?
Maka itu, demi keadilan kepada semua pihak, khususnya Guan Eng, adalah penting untuk Tengku Zafrul mendedahkan senarai syarikat-syarikat yang diberikan 101 projek runding terus itu.
Ini bagi kita semua mengetahui kroni siapakah semua syarikat yang bertuah itu dan atas asas apakah kaedah runding terus dijadikan pilihan?
Selain itu, penting juga untuk diketahui adakah mereka itu kroni Guan Eng atau kroni menteri-menteri lain dalam PH ketika itu yang sebenarnya mereka mungkin terbabit sama melobi Menteri Kewangan agar projek secara runding terus dilaksanakan?
Oleh kerana Tengku Zafrul telah membuka ruang mendedahkan perkara ini, adalah menjadi tanggungjawab beliau juga untuk memastikan senarai syarikat-syarikat itu diumumkan kepada orang ramai dengan seberapa segera.
Jangan pula nanti beliau cuba mengelak atau tidak berani mengeluarkan senarai penuh dan akhirnya isu ini senyap begitu saja.
Manalah tahu, entah-entah kroni pemimpin tertentu UMNO pun mungkin termasuk sama dalam senarai 101 projek itu?
(Shahbudindotcom 24/08/2020)

0

0

votes
Article Rating
Kongsikan artikel ini


MUHYIDDIN SEPATUTNYA PECAT ATAU MINTA ATTAKIRI BERUNDUR, BUKAN SEKADAR BERI KENYATAAN MEDIA

Sementara pihak polis masih menjalankan siasatan terhadap Khairuddin Attakiri kerana melanggar SOP kuarantin diri, Muhyiddin Yassin semalam mengeluarkan kenyataan media memberi jaminan bahawa tiada sesiapa terkecuali jika melanggar undang-undang.
Kata beliau, kerajaan mengambil maklum dan memandang serius kes dakwaan pelanggaran perintah kuarantin oleh Khairuddin setelah dia pulang dari Turki pada 7 Julai lalu.
“Kerajaan Perikatan Nasional (PN) berpendirian bahawa setiap rakyat Malaysia adalah tertakluk di bawah undang-undang negara dan tidak ada sesiapa pun yang terkecuali.
“Sehubungan itu, saya serahkan kepada pihak berkuasa yang berkenaan bagi menjalankan siasatan yang menyeluruh dan mengambil tindakan sewajarnya mengikut proses undang-undang,” katanya dalam kenyataan tersebut.
Begitu pun, tindakan Perdana Menteri mengeluarkan kenyataan media ini bukan saja agak terlambat kerana isu Attakiri sudah berlarutan sejak seminggu yang lalu, bahkan ia tidak perlu pun sebenarnya.
Rakyat bukan lagi mahu mendengar jaminan mulut seperti kenyataan bahawa undang-undang tidak memilih bulu, tiada sesiapa terkecuali daripada tindakan, kerajaan memandang berat dan sebagainya.
Rakyat tidak mahu semua itu kerana telah terlalu biasanya mendengarnya sejak dulu lagi.
Selalunya bersama kenyataan seperti itulah seseorang itu dilindungi dan tidak diambil apa-apa tindakan.
Apa yang rakyat mahu ialah ada sesuatu tindakan dan sebagai Perdana Menteri, Muhyiddin sepatutnya pantas dalam bertindak, terutamanya terhadap menteri yang telah terbukti memalukan kerajaan seperti perlakuan Attakiri itu.
Jika pun Attakiri perlu berdepan proses undang-undang atas kesalahan yang dilakukannya, biarkan saja proses itu berjalan seperti biasa.
Tetapi, sebagai Perdana Menteri, Muhyiddin harus mengambil tindakan lain dari segi poliitik terhadap Attakiri.
Dalam kes kesalahan yang telah dilakukan Attakiri, Muhyiddin seharusnya menasihatkannya agar berundur dengan segera atau bertindak memecatnya daripada kabinet kerana perlakuannya itu.
Ini kerana Attakiri jelas telah melakukan kesalahan yang serius dengan sengaja sehingga memberi malu dan menyebabkan kerajaan dipersenda oleh rakyat.
Hakikatnya, dalam keadaan itu, untuk apa lagi Attakiri dikekalkan dalam kabinet?
Lebih daripada itu, terdapat pula percubaan daripada pemimpin tertentu UMNO dan Pas untuk membela Attakiri dengan hujah-hujah yang tidak masuk akal.
Hujah seorang pemimpin UMNO bahawa Attakiri pergi ke Turki dengan kononnya membawa balik pelaburan bernilai RM82 bilion adalah bukti wujud percubaan untuk menutup kesalahannya.
Bagaimana pemergiannya bercuti bersama keluarga ke Turki boleh membawa masuk pelaburan untuk negara?
Bahkan, Muhyiddin sebagai Perdana Menteri pun belum mampu membawa masuk pelaburan untuk negara dengan jumlah sebanyak setakat ini.
Seperti kata Terese Kok, kalau benar sebanyak itu pelaburan yang mampu dibawa balik oleh Attakiri yang tiada pengalaman sebagai menteri sebelum ini, lebih baik jadikannya saja sebagai Perdana Menteri menggantikan Muhyiddin?
Hujah pemimpin dan walaun Pas lagi menggelikan hati, antaranya membandingkan Attakiri dengan drebar lori yang setiap hari berulang alik antara Malaysia dan Singapura yang langsung tidak dikuarantin, tiada kluster Khairuddin yang wujud, kononnya Attakiri sebagai menteri yang sentiasa sibuk tidak perlu kuarantin diri dan pelbagai lagi.
Rakyat bukan saja mual dengan alasan-alasan seperti itu, lebih daripada itu, sebenarnya juga tidak memerlukan lagi watak seperti Attakiri sebagai menteri untuk rakyat.
Dalam hal ini, adalah menghairankan bagaimana Muhyiddin masih tidak mahu bertindak terhadap pemimpin Pas itu.
Percayalah, dengan kedudukan Muhyiddin mula merudum dari segi keyakinan rakyat sekarang ini, jika beliau berani memecat atau meminta Attakiri berundur, pujian rakyat akan melimpah-limpah terhadapnya.
(Shahbudindotcom 25/08/2020)

0

0

votes
Article Rating
Kongsikan artikel ini


SILA DEDAH SENARAI, TENGOK SIAPA YANG KANTOI – GUAN ENG CABAR TENGKU ZAFRUL

YB Menteri Kewangan sebut Kementerian Kewangan zaman PH luluskan 101 projek secara langsung (direct award) bernilai RM6.6 bilion dalam tempoh 22 bulan. Ataupun RM 65.3 juta secara purata setiap projek.
Kerajaan PH mengamalkan tender terbuka, tetapi pengecualian diberikan tertakluk kepada syarat tertentu seperti perolehan masa krisis atau bencana alam, perolehan yang berkepentingan nasional dan melibatkan keselamatan negara, kepakaran khusus yang diperlukan dan sebagainya.
Tambahan pula, ia melibatkan keputusan Kabinet. Semua prosedur dipatuhi.
Menteri Kewangan dicabar dedahkan senarai penuh tender secara langsung (direct award) oleh PH, PN dan BN. Jangan sembunyi dan sorok-sorok.
Kita tengok nanti siapa yang kantoi. Tengok kroni-kroni siapa yang dapat projek.
Atau takut kalau terbongkar nanti bahawa YAB Perdana Menteri dan Menteri-menteri “Pengkhianat” pun ada minta tender “direct award” daripada saya semasa menjadi Menteri Kewangan.
Jangan suka baling batu sembunyi tangan. Berani kerana benar.
LIM GUAN ENG
Mantan Menteri Kewangan.

0

0

votes
Article Rating
Kongsikan artikel ini


MUHYIDDIN DISERU DEDAH HASIL SIASATAN DALAMAN KKM TERHADAP ATTAKIRI

Pengakuan Dr Noor Hisham Abdullah yang memberitahu pengurusan tinggi Kementerian Kesihatan Malaysia (KKM) tidak tahu mengenai skandal pengingkaran kuarantin Menteri Perusahaan Perladangan dan Komoditi, Mohd Khairuddin Aman Razali, agak mengejutkan.
Apa yang lebih menghairankan ialah siasatan dalaman terhadap beberapa kejadian selepas kepulangan menteri tersebut daripada lawatan ke Turki pada 7 Julai disorok daripada pihak umum.

Dalam sidang media semalam, Ketua Pengarah Kesihatan itu mengakui dia bersama timbalannya dan ketua jabatan penyakit berjangkit KKM tidak diberitahu mengenai perkara itu sehinggalah ia disiarkan dalam berita.

Noor Hisham berkata, dia mengarahkan siasatan dalaman untuk diadakan dan laporan penuh mengenainya sudah diterima.
Khairuddin menempa beberapa rekod politik baru sejak kebelakangan ini, termasuklah ‘menarik’ hampir 50,000 orang menandatangani petisyen dalam talian untuk mendesak dia meletakkan jawatannya sebagai menteri.

Apabila pelanggar prosedur operasi standard (SOP) kuarantin oleh Khairuddin didedahkan Teresa Kok di parlimen pada Selasa lepas, ia menimbulkan kemarahan di seluruh negara.
Hal itu berpunca daripada penyebaran maklumat yang salah oleh Khairuddin apabila dia mendakwa kononnya lawatan itu diluluskan oleh Perdana Menteri Muhyiddin Yassin.
Dia juga mendakwa terdapat satu “ujian saringan khas” untuk para menteri, dan orang kenamaan bagi membolehkan mereka ke luar dan masuk negara.
Juga dakwaan kononnya Turki berada dalam zon hijau semasa dia melawat negara tersebut sedangkan ia merupakan satu daripada pusat penularan utama wabak Covid-19.

Disebabkan semua perkara itu, satu petisyen dalam talian dibuat untuk mendesak Khairuddin meletak jawatan.
Petisyen itu pada mulanya mencatatkan sekitar 24,000 tandatangan sehinggalah perkembangan terkini diumumkan pada petang Sabtu lalu apabila KKM mengakui Khairuddin mengingkari SOP kuarantin Covid-19 pada 7 Julai.
Pada hari berkenaan juga KKM mengesahkan Khairuddin dikenakan kompaun sebanyak RM1,000 pada 7 Ogos dan ia telah dibayar.

Kemarahan rakyat bertambah-tambah lagi selepas pengumuman itu.

Khairuddin jelas tersilap semasa membaca perasaan dan sentimen rakyat apabila dia mengeluarkan kenyataan memohon maaf dan “mendermakan” gajinya sebagai seorang menteri bagi tempoh Mei sehingga Ogos kepada Tabung Covid-19.
Khairuddin seakan-akan memberitahu bahawa wang mampu untuk menyelesaikan masalah perkara yang betul dan yang salah. Ia juga semakin mendedahkan jurang perbezaan layanan dua darjat rakyat Malaysia yang makin membesar.

Kenyataan perdana menteri yang dikeluarkan seminggu selepas segala dongeng Khairuddin dan alasan yang diberikan kerajaan jelas sekali tidak mencukupi untuk meredakan kemarahan rakyat.

Apakah perkara yang cuba disorok oleh Muhyiddin dan kerajaan di sebalik dapatan siasatan dalaman KKM ke atas pengingkaran SOP kuarantin Covid-19 Khairuddin itu?
Oleh itu, saya menyeru Muhyiddin untuk mendedahkan dapatan siasatan dalaman KKM berkenaan bagi membolehkan rakyat menilai keseluruhan skandal ini.
Lim Kit Siang
Veteran DAP/Ahli Parlimen Tanjung Puteri, Johor.

0

0

votes
Article Rating
Kongsikan artikel ini


BERSATU ‘PARTI TOKSID’, LEBIH BAIK UMNO TINGGALKAN DARIPADA BEKERJASAMA DENGANNYA

Dalam konteks bekerjasama dengan lain-lain parti untuk menghadapi PRU akan datang, apakah pilihan yang terbaik buat UMNO?
Apakah bekerjasama dengan Pas melalui MN sudah merupakan pilihan yang mampu membolehkan UMNO kembali berkuasa dan menduduki semula kerusi Perdana Menteri?
Adakah dengan menjemput Bersatu menyertai MN suatu pilihan yang lebih baik buat UMNO atau ia hanya akan menjadikan percakaran sesama sendiri UMNO-Pas-Bersatu semakin sukar dielakkan?
Persoalan-persoalan ini bukan saja menjadi perbualan tanpa kesudahan di luar UMNO, malah di dalam UMNO dan di kalangan pemimpinnya sendiri pun tidak habis-habis mereka berbicara memperkatakannya.
Tidak dinafikan bahawa kerjasama UMNO dengan Pas sebenarnya sudah cukup baik dan mampu membolehkan MN memperolehi kuasa selepas PRU akan datang.
Kemenangan dalam beberapa PRK sebelum ini adalah bukti nyata hakikat tersebut.
Kalau perlu pun diusahakan lagi ialah membantu MCA dan MIC meningkat dan mengembalikan keyakinannya di kalangan pengundi bukan Melayu agar MN, kalau ditakdirkan berkuasa nanti, benar-benar mewakili komposisi rakyat Malaysia seluruhnya.
Pilihan UMNO untuk tidak menyertai PN yang ditaja oleh Muhyiddin Yassin dan hanya akan berada dalam PN sehingga habis penggal Parlimen PRU14 juga adalah keputusan yang tepat demi untuk memastikan kerusi Perdana Menteri kembali menjadi milik UMNO.
Jika UMNO menyertai PN, sudah tentulah ia terpaksa bersetuju mengekalkan lagi Muhyiddin sebagai Perdana Menteri untuk suatu tempoh yang lebih lama.
Cuma, meski Pas dikira rakan terbaik buat UMNO, masalah parti itu ialah ia kurang setia dan mudah rambang mata.
Lihat saja bagaimana keadaannya sekarang, sementara ia sudah ada jalinan ikatan dengan UMNO melalui MN, Pas nampaknya lebih cenderung kepada Bersatu dan Muhyiddin sejak kebelakangan ini.
Malah Pas juga setuju menjadi jawatankuasa penaja untuk Muhyiddin mendaftarkan PN secara sah.
Setujunya Pas bersama PN dilihat seolah-olah ingin membantu Bersatu dalam perolehan kerusi buat parti itu yang sebelum ini ia hanya melibatkan pengagihan antara UMNO dan Pas saja.
Tetapi, Pas tiada cita-cita untuk jadi Perdana Menteri dan Hadi Awang pun sedar beliau tidak mampu memikul tugas tersebut.
Dalam hal ini, kiranya UMNO setuju untuk Pas terus kekal berkuasa di Kelantan, Terengganu dan Kedah serta kerusi-kerusi Parlimen yang dimenanginya sekarang, terutama enam daripada lapan kerusi Parlimen yang ada di Terengganu, terus diperuntukkan kepada mereka, rasanya tiada masalah untuk Pas kembali setia sepenuh jiwa raga kepada UMNO dan MN.
Namun, dalam konteks UMNO, untuk apa berkongsi kerusi dengan Bersatu jika gabungan mereka dengan Pas sudah mampu selesa?
Mungkin kehadiran Bersatu tidak begitu menjejaskan Pas, tetapi sebagai rakan kongsi UMNO, Pas sepatutnya tahu ia akan menimbulkan masalah besar buat UMNO.
Masalah paling utama pastinya berkaitan kerusi-kerusi yang dipegang Kumpulan Hamzah Zainuddin yang menang atas tiket UMNO dalam PRU14 lalu, tetapi kemudian melompat menyertai Bersatu.
UMNO berkeras ingin mengambil kembali semua kerusi tersebut, tetapi Muhyiddin tentu mahukan ia menjadi milik Kumpulan Hamzah yang sekarang menjadi pendokong kuatnya.
Dalam hal ini, jika tiada Bersatu dalam soal pengagihan tersebut, bukankah ia lebih mudah buat UMNO, tidak saja untuk bertanding, malah untuk memenanginya dengan bantuan serta kerjasama daripada Pas?
Selain itu, dengan adanya Bersatu juga, hasrat UMNO untuk kembali merebut kerusi Perdana Menteri akan terhalang dengan sendirinya.
Jadi, apa relevannya Bersatu kepada UMNO?
Sebenarnya, Bersatu langsung tidak relevan kepada MN kerana bukan MN yang memerlukan Bersatu, tetapi Bersatulah yang jauh lebih memerlukan MN untuk menjamin kelangsungan hayat politik Muhyiddin.
Maka, senang cerita, lebih baiklah UMNO lupakan saja Bersatu sebagai rakan kongsi untuk menghadapi PRU15 akan datang.
Kehadiran Bersatu lebih banyak menyusahkan UMNO daripada menguntungkannya.
Lagi pula, dengan Muhyiddin dicop sebagai pengkhianat kepada Tun Mahathir Mohamad dan PH, Hamzah Zainuddin khianat kepada UMNO dan Azmin Ali pula khianat kepada PKR, Anwar Ibrahim dan PH, bergabungnya semua mereka itu dalam satu kumpulan telah menjadikan Bersatu sebuah parti toksid yang lebih baik dijauhi daripada didekati.
(Shahbudindotcom 26/08/2020)

0

0

votes
Article Rating
Kongsikan artikel ini


TERTEMBAK KAKI SENDIRI – PROJEK RUNDING TERUS KEMENTERIAN PENGANGKUTAN DILULUS ERA BN

1) Dalam “pendedahan” oleh Menteri Kewangan PN pada hari ini, Kementerian Pengangkutan semasa pentadbiran PH dikatakan telah meluluskan 4 projek secara rundingan terus dan nilai projek yang paling tinggi ialah dari Kementerian Pengangkutan.
2) Saya cuma nak bentangkan fakta supaya fakta tersebut boleh berbicara sendiri.
3) Projek yang dimaksudkan ialah Menaiktaraf Kemudahan Infrastruktur Landasan Berkembar Elektrik di Lembah Kelang Fasa 2 yang bernilai RM4,475,250,000
4) Projek ini telah diluluskan oleh Kerajaan BN terdahulu secara rundingan terus dan surat setuju terima telah dikeluarkan pada 4 April 2018 (sehari sebelum pembubaran Parlimen) kepada Syarikat Dhaya Maju LTAT dengan nilai RM5.26 billion!
5) Selepas PH mengambil alih, Kabinet telah memutuskan pada 19 September 2018 untuk membatalkan kontrak tersebut.
6) Selepas surat pembatalan dikeluarkan oleh Kementerian Pengangkutan, syarikat Dhaya Maju LTAT telah berkali-kali merayu kepada kerajaan termasuk rayuan kepada YAB Perdana Menteri untuk menyambung semula kontrak tersebut.
7) Maka, beberapa siri rundingan telah diadakan untuk mengurangkan kos projek tersebut.
8) Syarikat tersebut akhirnya bersetuju untuk mengurangkan kos projek tersebut sebanyak 15% daripada kos asal.
9) Maka, saya mewakili Kementerian Pengangkutan pun membentangkan perkara ini ke Kabinet pada 5 Julai 2019 melalui Memorandum Jemaah Menteri (MJM) dan mencadangkan beberapa opsyen untuk diputuskan oleh Kabinet.
10) Jemaah Menteri pada 5 Julai 2019 telah memutuskan untuk meneruskan projek ini dengan Syarikat Dhaya Maju LTAT dengan kos yang lebih rendah iaitu RM4.475 billion dengan beberapa pertimbangan seperti berikut;
a) Surat Setuju Terima telah dikeluarkan oleh kerajaan terdahulu. Sekiranya kerajaan tidak meneruskan kontrak ini, kerajaan terdedah kepada risiko tindakan undang-undang sivil oleh pihak syarikat dan kemungkinan perlu membayar pampasan.
b) Penjimatan sebanyak 15% adalah hampir RM800 juta tanpa menjejaskan komponen-komponen kritikal dalam projek tersebut.
c) Syarikat ini merupakan usahasama antara Dhaya Maju dengan Lembaga Tabung Angkatan Tentera. Ini bermaksud para pesara tentera ada kepentingan dalam projek ini.
d) Syarikat ini sedang melaksanakan projek naiktaraf landasan berkembar Lembah Klang fasa 1. Mesin dan peralatan telah dilabur untuk menyiapkan keseluruhan projek ini.
11) Terpulanglah kepada orang ramai untuk membuat kesimpulan.
Terima kasih.
Anthony Loke
Mantan Menteri Pengangkutan.

0

0

votes
Article Rating
Kongsikan artikel ini


ZURAIDA MENTERI BOHONG?

Berikutan pendedahan Menteri Kewangan, Tengku Zafrul Abdul Aziz mengenai 101 projek runding terus era PH dan dua daripadanya adalah di bawah Kementerian Perumahan dan Kerajaan Tempatan, menterinya Zuraida Kamaruddin lantas mengeluarkan kenyataan media menafikan beliau tahu mengenai projek tersebut.
Katanya, projek tersebut dibuat diluar pengetahuannya.
Tetapi, catatan di laman FBnya bertarikh 10 Disember 2019 menunjukkan beliau sendiri melakukan lawatan ke salah satu projek tersebut di Taman Beringin, Kepong, Kuala Lumpur.
Logikkah seorang menteri tidak tahu mengenai perlaksanaan projek bernilai lebih seratus juta di bawah kementeriannya?
Apa sebenarnya yang Zuraida tahu sebagai seorang menteri?
Selain itu, kalau tak tahu, bagaimana juga beliau boleh melakukan lawatan ke tapak projek tersebut?
Zuraida cuba nak bohong siapa ni?
(Shahbudindotcom 27/08/2020)

0

0

votes
Article Rating
Kongsikan artikel ini


JENDERAL TANPA TENTERA

Tamrin Tun Ghafar
Jumaat – 28/08/2020
( 1 – 25 )
1. Dalam tulisan saya bertarikh 8hb Ogos 2020 bertajuk :
‘Orang Melayu
Sudah Kenal
Siapa UMNO
Siapa PAS’
tamrintunghafar.blogspot.com
telah didedahkan SERANGAN dan KRITIKAN Muhyiddin terhadap UMNO dan PAS selain dari MENABUR JANJI kepada rakyat.
(sila tonton klip video)
2. “No way !!! – KITA TIDAK AKAN KEMBALI BERSAMA UMNO SELAMA – LAMANYA” – itulah sebahagian JANJI beliau bagi meraih sokongan rakyat khususnya pengundi di Johor menjelang Pilihanraya Umum yang baru lepas.
(sila tonton klip video)
3. Seolah – olah dipukau seperti :
‘Lembu DiCucuk
Hidung’
tidak menghairankan apabila keseluruhan ‘penganut dan pengampu’ beliau yang terdiri dari Ahli Pimpinan Tertinggi BERSATU menyokong apa saja yang keluar dari mulut beliau : mengapa ?? , ini kerana mereka TAKUT kehilangan jawatan seperti Menteri dan Timbalan dan Pengerusi atau Pengarah GLC.
4. Keputusan terbaru ialah bersetuju Parti BERSATU MEMOHON menjadi ahli gabungan Muafakat Nasional ( MN ) yang diasaskan oleh UMNO dan PAS, kedua – dua parti yang beliau benci sebelum ini.
5. Jika kenyataan Setiausaha Agung PAS SELEPAS BERSATU membuat permohonan untuk bersama dalam MN itu betul yang menyatakan PAS kini akan bersama BERSATU dalam Kerajaan Perikatan Nasional ( PN ) TANPA ambil kira pendirian UMNO , apakah Muhyiddin tidak akan meneruskan hasrat awalnya itu dan Ahli Pimpinan Parti BERSATU akan ikut saja kehendak beliau.
6. Apa pun ALASAN yang diberi namun rakyat khasnya ahli – ahli akar umbi BERSATU yang telah meninggalkan UMNO semata – mata setelah mendengar kata – kata dan janji beliau kini merasa segala pengorbanan mereka TIDAK LAGI DI HORMATI, DIAMBIL PEDULI DAN DIPARUAHKAN ; mereka TELAH DITIPU oleh Muhyiddin seperti berjayanya beliau memanipulasi Ahli Pimpinan Tertinggi parti tersebut.
7. Tidak hairan apabila Wakil – Wakil Rakyat dari BERSATU dan Ketua -Ketua Bahagian BERSATU sama ada di Peringkat Pusat mahupun Negeri sanggup jadi ‘PAK TURUT’ setelah mereka diumpan dengan jawatan Menteri, Timbalan Menteri, Menteri Besar, EXCO dan imbuhan lain seperti Pengerusi atau Pengarah GLC.
8. Ada pula yang menganggap amat tidak masuk akal seorang anak ‘ulamak’ terkenal di Pagoh suatu ketika dahulu SANGGUP MENIPU, BERBOHONG DAN MELAKUKAN MAKSIAT DENGAN ISTERI ORANG semata – mata kerana NAFSU.
9. Kini beliau cuba menipu rakyat dengan menampilkan imej ‘ALIM’ dan ‘SEJUK’ seolah – olah beliau seorang pemimpin yang boleh dicontohi dan disokong; bagi tujuan tersebut semua stesen TV tak putus – putus mengulangi tayangan ‘DOA’ beliau itu.
10. Berdasarkan Kitab Suci Al Quran dan Hadith, orang yang berpura – pura, suka berbohong dan menipu ia dikategorikan sebagai FASIK ; pengikut dan pengampu pula PASTI akan disoal dan dicampakkan ke dalam Neraka Jahanam, Nauzubillah !!
11. Amat tepat sekali kata – kata mendiang Abraham Lincoln , Presiden Amerika Syarikat ke16 dari tahun 1861 hingga 1865 :
“You Can Fool All
The People
Some Of The Time
But You Cannot
Fool
All The People
All The Time”
12. Bak kata pepatah :
‘Sepandai – Pandai
Tupai Melompat
Pasti Akhirnya
Akan Jatuh
Ke Tanah Jua’
13. ‘Langkah Sheraton” adalah LANGKAH PERTAMA beliau iaitu MERAMPAS KUASA Kerajaan dari parti Pakatan Harapan ( PH ) yang beliau sama – sama menangkan sebelum ini.
14. Setelah melihat sokongan beliau MEROSOT dari 114 ke 111 dari jumlah 222 Ahli Parlimen walaupun hampir kesemua Ahli – Ahli Parlimen PN telah disumbatkan dengan berbagai Jawatan seperti Menteri, Timbalan Menteri dan Pengerusi GLC, kini bagi menguatkan kedudukan, beliau TIDAK ADA PILIHAN melainkan bergabung dengan musuh utamanya, UMNO dan PAS – itu adalah LANGKAH KEDUA.
15. Muhyiddin AKAN LAKUKAN apa sahaja TERMASUK MENJILAT LUDAHNYA SENDIRI bagi melayani NAFSUnya.
16. Perbuatan ini dengan sendirinya umpama :
‘Membuka Pekong
Di Dada’
17. Setelah BERSATU diterima sebagai ahli dalam gabungan MN dan setelah Najib, Zahid dan beberapa pemimpin Tertinggi UMNO disumbatkan ke penjara maka LANGKAH KETIGA dan TERAKHIR beliau ialah mengambil alih kepimpinan UMNO.
18. Kata – kata Barrack Obama terhadap Donald Trump ada kesamaannya dengan Muhyiddin :
“He Hasn’t Grown
Into The Job
Because He Can’t”
19. Umpama seorang pengantin yang tak perlu berfikir dan melakukan apa – apa tentang masalah di sekeliling selain dari berfikir nak duduk di pelamin dan mungkin terbayang padang golf, Muhyiddin disarungkan dengan pakian seperti seorang Raja dan dihias oleh 2 orang ‘Pak Andam’ yang bernama Hamzah dan Azmin; mereka seterusnya akan mengiringi beliau masuk ke Dewan diiringi dengan pukulan kompang oleh pengampu – pengampunya menuju ke pentas pelamin; setelah selesai upacara merenjis beliau sekali lagi diiringi ‘Pak Andam’, kali ini ke meja jamuan dan sekali lagi naik ke pentas bagi upacara memotong kek; selesai saja ‘Pak Andam’ tersebut akan mengiringi beliau ke pintu besar untuk bersalaman perpisahan – itulah senario yang berlaku sejak RAMPASAN KUASA.
20. Tak pasti apa untungnya Setiausaha Agung BERSATU yang kebetulan PENGKHIANAT UMNO menyenaraikan sejumlah 282 ahli BERSATU yang telah dipecat sedangkan sebahagian besar mereka sudah pun keluar Parti.
21. HANYA Muhyiddin sahaja yang merupakan salah seorang pengasas BERSATU yang tinggal setelah ‘PEMECATAN’ dilakukan kerana yang lain adalah mereka yang menyertainya kemudian, sama ada dari UMNO mahupun PKR.
22. Dengan ribuan Ahli meninggalkan Parti Bersatu setiap minggu dan apabila ditoleh barulah beliau sedar rupa – rupanya nya beliau HANYA SEORANG JENERAL TANPA TENTERA atau A GENERAL WITHOUT AN ARMY.
23. ‘Manusia Yang Durjana Akan Berakhir Dengan Kehinaan; Hanya Masa Akan Menentukan Cepat Atau Lambat Pembalasan’.
24. Perkataan ‘PENYELAMAT’ direka untuk melindungi dan menghalalkan ‘PENGKHIANAT’.
25. KEMBALILAH KE PANGKAL JALAN SEBELUM TERLEWAT.
Wassalam
Terima Kasih.

0

0

votes
Article Rating
Kongsikan artikel ini


PASTI RAMAI SETUJU DENGAN HAKIKAT INI

Barisan senator pembangkang menggesa kerajaan Perikatan Nasional mempertimbangkan semula rancangan untuk melantik pemimpin Bersatu Negeri Sembilan, Dr. Rais Yatim sebagai Presiden Dewan Negara.
Menurut mereka, Dr. Rais yang juga bekas menteri UMNO yang kemudiannnya berpaling tadah menyertai Bersatu, dikira “tidak sesuai” untuk memegang peranan itu.
“Dewan Negara adalah fitrahnya sebuah dewan yang harmoni dan kurang berbalah.
“Justeru, ia memerlukan seorang presiden yang mampu memupuk konsensus dalam kalangan anggotanya.
“Kami berpendapat bahawa Dr. Rais Yatim bukanlah individu yang sesuai untuk memegang peranan tersebut,” kata kenyataan bersama yang ditandatangani oleh Yusmadi Yusoff (PKR), Aiman Athirah Al Jundi (Amanah), Liew Chin Tong (DAP), Theodore Douglas Lind (Warisan), Donald Peter Mojuntin (Upko) dan Marzuki Yahya (Pejuang).
Dr. Rais mengangkat sumpah sebagai senator pada 16 Jun lalu dan sejak itu namanya diperkatakan akan dilantik sebagai Presiden Dewan Negara menggantikan SA Vigneswaran.
Tempoh penggal SA Vigneswaran yang juga Presiden MIC sebagai Presiden Dewan Negara berakhir pada 22 Jun lalu.
Dr. Rais pernah berkhidmat sebagai Menteri Besar Negeri Sembilan daripada tahun 1978 hingga 1982, ketika itu mewakili UMNO.
Beliau juga turut menerajui beberapa kementerian sepanjang karier politiknya – antaranya Kementerian Penerangan, Komunikasi dan Kebudayaan serta Kementerian Luar Negeri.
Dr. Rais meninggalkan Umno pada tahun 1990 untuk bergabung bersama bekas Menteri Kewangan, Tengku Razaleigh Hamzah dan menubuhkan parti serpihan Semangat 46.
Beliau kembali menyertai UMNO setelah parti itu dibubarkan.
Dr. Rais sekali lagi keluar UMNO buat kali kedua selepas PRU14 pada 2018 lalu sebaik BN tumbang kepada PH untuk menyertai Bersatu.
Walaupun beliau menyerahkan borang penyertaannya menyertai Bersatu kepada Tun Mahathr Mohamad, Dr. Rais kemudian mengalihkan sokongannya kepada Muhyiddin Yassin apabila berlaku krisis antara Pengerusi Bersatu dan Perdana Menteri.
Atas sokongannya kepada Muhyiddin, beliau dilantik sebagai senator dan disebut-sebut akan dijadikan Presiden Dewan Negara dalam sidang yang bermula 2 September ini.

0

0

votes
Article Rating
Kongsikan artikel ini


KUPASAN PRK SLIM DI BERNAMA TV 8.00 MALAM INI

Ikuti kupasan dan ulasan mengenai keputusan PRK Slim di Bernama TV, Saluran 502 bermula jam 8.00 malam ini.
Malam ini, saya Shahbudin Husin akan bergandingan dengan Shahbudin Embun, Pengerusi Biro Politik, Majlis Perundingan Melayu untuk membicarakan pelbagai aspek tentang keputusan PRK Slim.
PRK Slim diadakan berikutan kematian Adunnya, Khusairi Talib dan calon BN, Mohd Zaidi Aziz akan dicabar dua calon Bebas, Amir Khusairi Mohd Tanusi dan Santharasekaran, seorang bekas guru.
Amir Khusairi bagaimanapun adalah mewakili Pejuang, sebuah parti pimpinan Tun Mahathir Mohamad yang masih dalam proses pendaftaran.
Walaupun keputusan PRK tidak memberi apa-apa kesan kepada kerajaan di peringkat Pusat dan Perak, tetapi ia dijangka ada kaitan dengan hubungan masa depan UMNO-Pas-Bersatu, kedudukan MN dan PN, apakah Muhyiddin dapat dipertahankan lagi, kemungkinan PRU awal dan pelbagai lagi.
Program malam ini dihostkan oleh Diah Mohd Jais dan Herleena Pahlavy.
Oleh itu jangan lupa temujanji kita jam 8.00 hingga 9.30 malam ini.
(Shahbudindotcom 29/08/2020)

0

0

votes
Article Rating
Kongsikan artikel ini


PRU AWAL SELEPAS PRK SLIM?

Minggu lepas, ketika berucap dalam satu program kempen PRK Slim, Presiden UMNO, Zahid Hamidi membayangkan PRU akan diadakan dalam tempoh 100 hari akan datang.
Kata beliau, itu adalah jangkaannya berdasarkan perkembangan semasa politik negara sekarang ini.
Oleh itu, Zahid Hamidi mahu jentera UMNO dan BN sentiasa bersiap sedia menghadapi kemungkinan tersebut.
Semalam pula, Zahid Hamidi menegaskan, PN seperti tidak ada pilihan lain kecuali mengadakan PRU awal bagi membentuk kerajaan yang lebih kukuh.
Beliau berkata, sokongan tipis PN di Parlimen – hanya 111 kerusi berbanding 109 di pihak pembangkang membuatkan PN dilihat tidak stabil dan akan terus dipersenda sebagai kerajaan pintu belakang.
“Kita tidak ada pilihan melainkan memperoleh mandat baru daripada rakyat untuk elakkan tuduhan berterusan.
“Kerajaan sekarang mesti mengembalikan hak memilih kerajaan dan kuasa rakyat membuat pilihan,” tambahnya lagi.
Setiausaha Agung BN, Annuar Musa dalam konteks yang sama berkata, meskipun PRU15 sepatutnya diadakan tiga tahun lagi namun kerajaan wajar mempertimbangkan agar ia diadakan lebih awal.
“Hatta jika perlu, boleh diadakan tahun ini juga supaya rakyat berpeluang membetulkan segala kepincangan Pakatan Harapan (PH) sejak PRU ke-14 yang merupakan igauan buruk buat rakyat Malaysia,” tulisnya di laman Twitter.
Pengerusi Jemaah Penasihat UMNO, Tengku Razaleigh Hamzah tidak terkecuali bersuara dengan menyarankan agar pemimpin UMNO segera menarik diri daripada terus berada dalam kerajaan PN.
Ini kerana, katanya, tindakan Bersatu membuka keanggotaan kepada bukan Bumiputera menjadikan parti itu tidak lagi layak berada dalam “pakatan Melayu-Islam yang didukung Muafakat Nasional (MN)”.
“UMNO tidak pernah menjadi anggota kerajaan PN, sebaliknya hanya memberi sokongan untuk menjaga dan memelihara kestabilan politik negara.
“Dengan berlakunya perubahan yang diumumkan oleh Bersatu, wajar ahli-ahli UMNO yang menganggotai kabinet berundur daripada melibatkan diri dalam kerajaan yang dipimpin Muhyiddin Yasssin,” tegasnya dalam suatu kenyataan.
Jika diteliti dan diperhalusi, semua kenyataan pemimpin UMNO di atas adalah menjurus kepada dua perkara – UMNO tidak mahu Muhyiddin berada lebih lama lagi sebagai Perdana Menteri dan UMNO inginkan pilihanraya awal diadakan segera.
Semua itu pula menjurus kepada satu perkara iaitu UMNO sudah tidak sabar mahu merampas kerusi Perdana Menteri yang sekarang diduduki Muhyiddin.
Sebab itu, walaupun di sebalik UMNO tidak menyertai PN dan kemudian bersetuju mempelawa Bersatu menganggotai MN, parti itu kekal dengan pendirian tidak mahu berkompromi dari segi pembahagian kerusi.
Khusus UMNO berkeras menolak untuk berbahagi kerusi ialah dengan Kumpulan Hamzah Zainuddin dan Kumpulan Azmin Ali yang kedua-duanya dilihat sedang mengepung pengaruh serta kuasa Muhyiddin sekarang ini.
Difahamkan UMNO hanya sedia bertolak ansur dengan jumlah kerusi asal yang dimenangi Bersatu dalam PRU14 lalu iaitu 13 kawasan Parlimen.
Selebihnya, UMNO mahu bertanding semua kerusi tersebut.
Dengan tidak menyertai PN, tetapi Bersatu yang masuk ke dalam MN, UMNO dipercayai akan menggunakan platform tersebut untuk menekan Muhyiddin dalam usaha mencapai cita-cita parti itu kembali berkuasa.
Malah, jika kesepakatan gagal dicapai dengan Bersatu, UMNO diberitakan tidak sama sekali akan beralah dan yakin kerjasama dengan Pas saja pun sudah memadai untuk mencapai kemenangan.
Ditambah dengan kedudukan Bersatu yang semakin goyah di mana ramai ahlinya beralih menyertai Pejuang serta tekanan berterusan Tun Mahathir terhadap Muhyiddin, UMNO bahkan yakin peluang mereka kembali berkuasa lebih cerah jika PRU awal diadakan dalam tempoh yang tidak terlalu lama daripada sekarang.
Adakah ini bermakna selepas PRK Slim, UMNO akan berbuat sesuatu yang lebih drastik untuk memaksa Muhyiddin mengadakan PRU awal dengan segera?
(Shahbudindotcom 29/08/2020)

0

0

votes
Article Rating
Kongsikan artikel ini


SELEPAS CEMERLANG DI SLIM, UMNO JANGAN LAGI BERLENGAH TARIK SOKONGAN JATUHKAN MUHYIDDIN

Bukanlah suatu rahsia lagi bahawa UMNO, rakan Muhyiddin Yassin dalam kerajaan PN sendiri, begitu inginkan PRU awal diadakan dengan segera.
Kalau boleh, UMNO malah mahukan PRU awal diadakan sebelum tirai 2020 ini dilabuhkan.
Keinginan UMNO terhadap PRU awal melebihi kebiasaan di mana selalunya pembangkang yang begitu beria-ia mendesak agar pilihanraya segera diadakan.
Tapi norma baru ini parti dalam kerajaan sendiri lebih berkehendakan pilihanraya segera diadakan.
Selepas kemenangan besar BN di Slim semalam dengan majoriti 10,945 undi, keadaan ini pasti akan meningkatkan lagi tekanan UMNO terhadap Muhyiddin agar membubarkan Parlimen.
Kenapa UMNO begitu mahukan PRU awal sedangkan parti itu sekarang sudah menjadi sebahagian daripada kerajaan?
Apa lagi yang tidak cukup buat UMNO?
Walaupun menjadi sebahagian daripada kerajaan, tidak syak lagi UMNO kini mahu menjatuhkan Bersatu daripada tampuk dominan dalam kerajaan.
Dengan menjatuhkan Bersatu, Muhyiddin seterusnya akan dapat disingkirkan dan digantikan dengan pemimpin UMNO sendiri sebagai Perdana Menteri.
Itulah dua tujuan UMNO mahukan PRU awal dan dengan bantuan Pas bersamanya, khususnya selepas keputusan PRK Slim, memang tidak dinafikan UMNO mampu mencapai tujuan tersebut.
Kemenangan di Slim adalah kemenangan BN dan MN yang dianggotai UMNO dan Pas setakat ini, manakala penyertaan Bersatu ke dalam MN belum lagi disahkan secara rasmi.
Kemenangan BN di Slim bukan kemenangan PN, bahkan Bersatu boleh dikira hanya memberi sumbangan kecil saja kepada kemenangan itu.
Semua faktor kemenangan adalah melalui kerja keras pemimpin utama UMNO serta jenteranya yang disokong oleh Pas dan kalau ada peranan Bersatu hanyalah dengan tumpang bergambar saja.
Malah, jika tanpa bantuan dan sokongan Bersatu pun, majoriti kemenangan BN di Slim tidak banyak berganjak daripada angka 10 ribu undi yang dicapai semalam.
Tempoh sebelum berakhir tahun 2020 adalah masa paling sesuai untuk PRU awal jika UMNO ingin mengecapi kemenangan seperti di Slim.
Dalam hal ini, jika benar ingin meletakkan UMNO kembali dominan di puncak kuasa serta pemimpinnya sendiri yang berada di kerusi Perdana Menteri, UMNO bukan saja mesti terus memberi tekanan kepada Muhyiddin, bahkan juga mesti tidak “malu-malu” bertindak ke arah itu.
Setakat ini, UMNO memang mahu PRU awal tetapi masih bersikap “malu-malu kucing” dengan hanya mengharapkan Muhyiddin yang akan membubarkan Parlimen.
Tetapi, UMNO mesti sedar bahawa Muhyiddin tidak mungkin akan berani membubarkan Parlimen kerana beliau tahu Bersatu dalam kedudukan lemah dan berpecah, selain beliau juga ingin sekurang-kurangnya duduk lebih lama sebagai Perdana Menteri tanpa tergesa-gesa mengadakan pilihanraya.
Cara yang terbaik dan jujur jika benar UMNO mahukan PRU awal ialah dengan cara tiga atau empat orang Ahli Parlimennya diarah segera menarik sokongan terhadap Muhyiddin.
Dengan Muhyiddin hanya ada sokongan 111-109, melalui cara itu maka tumbanglah Muhyiddin dan terpaksalah PRU semula diadakan.
Sebagai Presiden UMNO, apakah Zahid Hamidi tidak mampu melakukan perkara itu?
Jika tidak berani bertindak menarik sokongan, lebih baiklah UMNO berhenti bising-bising di media mendesak tanpa henti mahukan PRU awal diadakan segera.
UMNO hendaklah jujur mahukan PRU awal dan mesti jujur juga bertindak ke arah itu.
(Shahbudindotcom 30/08/2020)

0

0

votes
Article Rating
Kongsikan artikel ini


KUASA KETIGA – PEJUANG TIADA PELUANG

Sebelum mendaftarkan Pejuang secara rasmi, Tun Mahathir Mohamad pernah mengatakan parti itu tidak akan menyertai PH atau pun bergabung dengan PN.
Katanya, Pejuang akan bergerak bersendirian berdasarkan hala tuju dan perjuangan parti itu untuk melawan rasuah, kleptokrasi dan penyelewengan dalam negara.
Walaupun mengakui partinya tidak mungkin mampu memenangi pilihanraya, tetapi Tun Mahathir yakin pihak yang ingin menubuhkan kerajaan akan memerlukan sokongan mereka bagi mencukupkan jumlah kerusi.
Dalam erti kata lain, dengan pendirian tidak menyertai PH dan tidak juga menyokong PN, Tun Mahathir mahu meletakkan Pejuang sebagai kuasa ketiga dalam PRU15 akan datang.
Bolehkah hasrat itu dicapai?
Dari segi teori, cita-cita yang diimpikan Tun Mahathir itu memang ternampak murni dan seolah-olah tiada masalah untuk dicapai, lebih-lebih lagi dengan auranya sebagai negarawan dan bekas Perdana Menteri sebanyak dua kali.
Tetapi, dari segi realiti, khususnya berdasarkan keputusan PRK Slim baru-baru ini, keputusan Pejuang bergerak sendirian tidak ubah seperti pilihan “bunuh diri”.
Dalam suasana sistem politik sedang bergerak menuju sistem dua parti, adalah sukar untuk sebuah parti kecil dan baru ditubuhkan dapat menjadi pilihan pengundi.
Lebih-lebih lagi kerana Pejuang hanya parti berasaskan Melayu dan Bumiputera, sementara parti Melayu dan Bumiputera yang lain sudah lama bertapak kukuh dalam pemikiran pengundi, bukanlah mudah untuk memperolehi sokongan yang mencukupi untuk menjadi kuasa ketiga.
Dalam PRK Slim, lihatlah bagaimana hanya 2,115 undi saja yang mampu diraih oleh calon Pejuang, itu pun dengan sokongan dan kehadiran beberapa pemimpin PH yang turut sama berkempen.
Cuba bayangkan berapakah undi yang mampu diperolehi oleh Amir Khusairi Mohd Tanusi kiranya tiada sama sekali penglibatan atau sokongan kempen daripada pemimpin-pemimpin PH?
Mahu tidak mahu, Tun Mahathir harus sedar, berdasarkan keputusan PRK Slim itu bahawa Pejuang tidak mampu bergerak bersendirian dan keinginannya untuk menjadi kuasa ketiga sebenarnya tidak melekat dalam hati para pengundi.
Pilihan pengundi hanya ada dua – Parti A atau Parti B.
Tiada parti C dalam pilihan pengundi dan lihatlah bagaimana cita-cita Pas yang ingin menjadi kuasa ketiga dalam PRU14 lalu langsung tidak kesampaian.
Kalau Pas, sebuah parti yang lebih lama, ada nama dan ramai ahli pun tidak diterima untuk menjadi kuasa ketiga, apakah Pejuang mampu melakukannya?
Oleh kerana mustahil untuk Tun Mahathir bergabung dengan PN yang didalamnya ada Muhyiddin Yassin, Bersatu dan UMNO, pilihan yang tinggal pada beliau hanyalah dengan membawa Pejuang masuk menyertai PH.
Sebagaimana sebelum PRU14 lalu, beliau telah membawa Bersatu menyertai PH, maka kali ini juga beliau harus melakukan perkara yang sama.
Cuma, oleh kerana PH sekarang sudah meletakkan Anwar Ibrahim mengetuai gabungan pembangkang itu, Tun Mahathir harus bersikap terbuka menerima kepimpinan bekas timbalannya itu.
Jika dalam hatinya masih ada perasaan tidak mahu Anwar menjadi Perdana Menteri, Tun Mahathir harus belajar membuang perasaan tersebut, bukan saja demi untuk menjatuhkan Muhyiddin, UMNO dan Bersatu serta bagi mengelakkan Najib Razak kembali berkuasa, bahkan juga untuk masa depan Pejuang yang di dalamnya ada masa depan anaknya sendiri, Mukhriz Mahathir.
PRU15 masih ada peluang untuk PH bangkit semula dengan syarat Tun Mahathir sedia merendahkan diri dan egonya untuk kembali bergandingan tangan dengan Anwar menyelamatkan negara ini.
Walaupun era Tun Mahathir boleh dikata sudah berlalu, tetapi pintu untuk beliau menebus segala kesilapan masa lalunya tidak pernah tertutup.
Apa lagi, sejarah telah membuktikan Anwar seorang yang sangat pemaaf dan tentunya sedia menerima Tun Mahathir dan Pejuang ke dalam PH dengan seadanya.
Hanya satu, Tun Mahathir harus menerima dan menyokong Anwar sebagai calon Perdana Menteri PH tanpa sebarang syarat atau keraguan dalam hatinya.
Kalau tidak, Pejuang tidak akan mampu berjuang dan lebih mungkin terkubur tanpa sebarang kerusi kemenangan dalam PRU akan datang.
(Shahbudindotcom 31/08/2020)

0

0

votes
Article Rating
Kongsikan artikel ini


PELUANG KEEMASAN SEDANG TERBENTANG UNTUK KU LI MUNCUL HERO UMNO

Walaupun desakan Pengerusi Jemaah Penasihat UMNO, Tengku Razaleigh Hamzah agar pemimpin UMNO yang berada dalam kerajaan segera meletakkan jawatan langsung tidak mendapat sambutan ketika ini,!ia tidak bermakna kedudukan Muhyiddin Yassin akan selamat buat selama-lamanya.
Tengku Razaleigh membuat desakan itu berikutan Bersatu telah bersetuju menukar wajahnya daripada parti Melayu dan Pribumi kepada parti pelbagai kaum.
Bagi Ku Li, dengan perubahan itu, Bersatu tidak layak lagi berada dalam pakatan Melayu/Islam Muafakat Nasional yang didukung oleh UMNO dan Pas.
“Dengan berlakunya perubahan yang diumumkan oleh Bersatu, wajar pemimpin UMNO yang menganggotai kabinet berundur daripada kerajaan sekarang,” ujar beliau dua hari lalu.
Beliau yang juga Ahli Parlimen Gua Musang berkata, tindakan keluar dari kabinet itu perlu dilakukan secepat mungkin.
“Ini patut dilakukan secepat mungkin supaya kita tidak membuang masa dan dapat memberi tumpuan kepada masalah-masalah yang lebih besar seperti kedudukan anak muda yang susah mencari pekerjaan dalam keadaan kita menghadapi pandemik Covid-19 yang mengancam negara pada masa ini,” tambah beliau.
Jika diperhalusi, desakan Ku Li itu adalah bertujuan agar kerajaan PN tumbang dengan sendirinya, Muhyiddin dijatuhkan dan PRU awal dapat diadakan dengan segera.
Desakan beliau itu sebenarnya selari dengan kenyataan beberapa pemimpin UMNO, termasuk Zahid Hamidi, Najib Razak dan Annuar Musa tentang perlunya Muhyiddin mengadakan PRU awal bagi mendapat mandat baru yang lebih selesa.
Di sebalik desakan PRU awal itu, baik oleh Zahid Hamidi, Najib dan khususnya Ku Li, ia sebenarnya adalah bertujuan untuk membolehkan UMNO dapat lebih awal menerajui semula Putrajaya sepertimana era BN dahulu.
Tetapi, nampaknya pemimpin UMNO yang ada jawatan dalam kerajaan sekarang lebih sayangkan kedudukan peribadi mereka berbanding masa depan parti.
Apakah mereka tidak sedar apabila UMNO kembali menerajui Putrajaya nanti dan pemimpin UMNO sendiri menjadi Perdana Menteri, lebih banyak kelebihan boleh diperolehi?
Tidakkah juga mereka sedar bahawa dengan Muhyiddin daripada Bersatu menduduki kerusi Perdana Menteri sekarang, UMNO hanya berada di kelas kedua dalam kerajaan di mana bukan saja UMNO tidak diberikan kerusi Timbalan Perdana Menteri dan kementerian yang penting, bahkan dua menteri kanan telah dilantik daripada Bersatu?
Begitu pun, dalam hal ini, oleh kerana desakan Ku Li itu yang bermaksud agar PRU awal dapat segera diadakan tidak mendapat perhatian sewajarnya daripada pemimpin UMNO yang nampaknya lebih mementingkan kedudukan peribadi berbanding maruah parti, ia juga sebenarnya adalah peluang keemasan untuk bekas Menteri Kewangan itu menonjolkan dirinya sebagai hero.
Ku Li kini tidak perlu lagi mengharapkan sesiapa yang lain untuk melakukan apa yang didesaknya itu, sebaliknya beliau sendiri mesti memulakannya.
Oleh kerana kedudukan majoriti PN di Parlimen hanya ada dua undi, Ku Li kini perlu mencari tiga atau empat Ahli Parlimen untuk bersamanya mengumumkan menarik diri daripada menyokong Muhyiddin.
Tindakan menarik sokongan itu akan segera membuatkan PN tumbang dan Muhyiddin tiada pilihan lain selain terpaksa membubarkan Parlimen untuk diadakan pilihanraya semula.
Melalui pilihanraya semula di mana Najib tidak boleh bertanding dan Zahid Hamidi masih berdepan 87 kes mahkamah yang belum selesai, Ku Li sebagai Pengerusi Jemaah Penasihat UMNO secara automatik berada di senarai paling atas sebagai calon Perdana Menteri.
Timbalan Presiden UMNO, Mohamad Hassan mungkin belum sesuai dinamakan sebagai calon Perdana Menteri kerana tiada pengalaman pentadbiran di peringkat persekutuan.
Lebih daripada itu, tindakan berani Ku Li menarik sokongan terhadap Muhyiddin sehingga Parlimen terpaksa dibubarkan sudah tentu akan membuatkan namanya dijulang dan disanjung tinggi oleh seluruh warga UMNO.
Oleh itu, apabila UMNO berjaya memenangi jumlah kerusi yang terbanyak dalam PRU awal yang diadakan, Ku Li dengan sendirinya akan dianggap sebagai hero dan penyelamat kepada UMNO serta paling sesuai menjadi Perdana Menteri.
Kemudian, dalam usianya sekarang, setelah menjadi Perdana Menteri untuk setahun dua atau sehingga PRU seterusnya, beliau masih mempunyai masa untuk menyusun dan melatih pemimpin pelapis untuk menggantikannya.
PRU awal juga adalah detik terbaik melemaskan kedudukan Bersatu, malah Muhyiddin sendiri di Pagoh dengan beribu-ribu ahli Bersatu keluar parti, turut sukar untuk mengekalkan kemenangannya.
Kalau kedudukan Muhyiddin pun belum tentu, nasib Hamzah Zainuddin, Azmin Ali dan lain-lain daripada Bersatu lagilah lebih gelap jadinya.
Maka, ayuhlah Ku Li…jangan dilepaskan keemasan yang sedang terbentang sekarang ini!!
(Shahbudindotcom 31/08/2020)

0

0

votes
Article Rating
Kongsikan artikel ini


HADI BAKAL TPM? KENAPA UMNO TAK HADIR KONVENSYEN PN?

Selepas enam bulan Perikatan Nasional (PN) membentuk kerajaan, Muhyiddin Yassin hari ini mendedahkan Presiden PAS, Abdul Hadi Awang merupakan orang pertama yang menandatangani akuan berkanun (SD) bagi menyokongnya sebagai Perdana Menteri.
Ia kemudian, kata Muhyiddin, diikuti oleh pimpinan parti-parti lain yang membawa kepada pembentukan kerajaan PN.
“Saya dilantik sebagai Perdana Menteri oleh Yang Di-Pertuan Agong setelah mantan Perdana Menteri, Tun Mahathir Mohamad meletak jawatannya.
“Antara yang paling awal menyokong saya ialah Hadi Awang, Ahli Parlimen Marang merangkap Presiden PAS yang ada di sini pada hari ini.
“Terima kasih saya ucapkan,” kata Muhyiddin ketika berucap pada Konvensyen Setengah Tahun Pentadbiran PN, hari ini.
Mengapa hanya setelah enam bulan, baru Muhyiddin mendedahkan perkara ini?
Adakah ia kerana Hadi begitu kuat mendokong Muhyiddin dan menyokong pendaftaran PN, walaupun Pas sudah berada dalam MN bersama dengan UMNO?
Atau ini petanda Hadi bakal dilantik sebagai Timbalan Perdana Menteri tidak lama lagi?
Hadi adalah antara pemimpin yang hadir dan berucap pada konvenseyen sempena enam bulan PN menjadi kerajaan.
Presiden UMNO, Zahid Hamidi dan Ketua Pemuda UMNO, Dr. Asyraf Wajdi Dusuki yang turut dijadualkan berucap pada konvenseyen itu bagaimanapun tidak kelihatan menghadirkan diri.
Wakil daripada UMNO juga difahamkan tiada seorang pun yang hadir pada konvensyen itu.
Zahid Hamidi dan Dr. Asyraf dikatakan berada di Sabah atas urusan persiapan menghadapi PRN di sana.
Tetapi, mengapakah tiada wakil Presiden UMNO dan wakil Ketua Pemuda UMNO yang dihantar?
Begitu juga, mengapa tiada pemimpin UMNO lain yang hadir sama?
(Shahbudindotcom 01/09/2020)

0

0

votes
Article Rating
Kongsikan artikel ini